text:
Curaçaosch Museum
Seri di Herensia Kultural
Curaçaosch Museum ta situá na Van Leeuwenhoekstraat, Mundu Nobo, den un edifisio kaminda ántes tabatin un hòspital militar ku na 1853 nan a traha pa pashèntnan di keintura hel. Despues di Segunda Guera Mundial a surgi na Willemstad e idea pa funda un museo di nos mes pa konservá herensia di nos isla. Na 1946 e personanan ku a tuma e inisiativa, Chris Engels i Rudolf Boskaljon (Shon Dòdò), a lanta e fundashon ‘het Curaçaosch Museum’ i na 1948 a inougurá e museo. Pa e meta akí mester a restourá e edifisio i trese kambio. Entrada prinsipal a bira e ora ei na e parti mas kòrtiku kaminda a traha un trapi tradishonal ku su stupi hanchu na estilo di siglo 19, ku dos lantèrnu di kaya proveniente di Saba, un na kada banda. A koba muraya di e salanan abou pa traha kondukto pa airu pasa, miéntras ku na parti wèst a traha un pida na forma di mitar luna kaminda a pone un cariòn ku su klòknan bashá na Hulanda.
Den e museo ta reina un ambiente di tempunan leu nos tras. E piso ariba ta mueblá manera un kas di biba na prinsipio di siglo diesnuebe. Tin tres espasio mueblá na estilo elegante; un sala, un komedor, un kamber di drumi, ademas un kushina típiko di Kòrsou. E kolekshon di muebel antik ta úniko. Ta muebelnan di Kòrsou ku skreinwèrkernan lokal a traha. Arte lokal di awendia i arte internashonal tambe ta representá aki. Den e piso abou tin artefaktonan indjan i ophetonan di uso tradishonal afro-kurasoleño, ku pader Paul Brenneker i Elis Juliana a kolekshoná i ku Nationaal Antropologisch en Archeologisch Museum a duna museo fiá.
Na e momentu akí ta reorganisando e piso abou di museo. Intenshon ta pa deskribí di un forma popular e artefaktonan históriko pa asina duna un bista mas kronológiko di historia di Kòrsou. “Un museo tambe mester keda dinámiko i mester bai ku tempu”, Durguti ta mustra. Si tur kos sigui kana, reorganisashon di e piso lo ta kla na fin di e aña akí. Ku e kambio akí i ku eksposishonnan di arte i otronan temátiko, museo ta spera ku den kurso di e siguiente sinku añanan e kantidat di bishitante lo ta dòbel.
Curaçaosch Museum tin ademas un programa edukativo. Hóbennan bishitante ta pasa den e museo hañando splikashon i presentashonnan adaptá na edat di nan grupo. “Ta importante pa hóbennan for di tempran sera konosí ku nos museo i ku historia di nan isla”, asina Judith Gorsira enkargá ku e sekshon edukativo ta bisa.
Den e hardin botániko di Curaçaosch Museum tin un lokomotor di diesel di e marka Plymouth. E lokomotor ku su dos garoshinan ku piedra di kalki durante hopi aña a sirbi na Curaçaose Mijnmaatschappij. E trein ta representá historia di kobamentu di wama na Kòrsou. A koba wama for di 1875 na Tafelberg. A usa e lokomotor den e periodo despues di Segunda Guera Mundial. Den e di dos parti di añanan setenta a stòp ku transpòrt via trein, i trùknan grandi di karga a bini na lugá.
Pegá ku museo tin ‘Snipgallery’. A inougurá Snipgallery na 1996 i a dun’é tal nòmber na honor di e avion históriko Snip, un Fokker F15, ku na desèmber di 1934 tabata e promé avion ku for di Europa a krusa Atlántiko bini “De West”. E biahe a tuma ocho dia, e buelo total a suma kasi 56 ora. KLM a restourá e cockpit, e motor i un parti di e kabina i pa regalá Curaçaosch Museum.
E kiosko ku te na aña 1961 tabata na Awasá ta un lugá sumamente adekuá pa presentashon i selebrashonnan den kurá di museo. E kiosko akí na memoria di e músiko Shon Janchi Boskaljon, ta rekordá nos e suarenan festivo ku tabatin riba djadumingu na e Otrobanda di antaño.
Fuentenan
Entrevista ku Kahrine Durguti-Martijn, direktor interino, i Judith Gorsira enkargá ku e sekshon edukativo di e museo De Archiefvriend, yüni 2001
Curaçaosch Museumkrant, edishon spesial ‘50 jaar Curaçaosch Museum’, (1998)
Het Curaçaosch Museum, publikashon di fundashon Het Curaçaosch Museum en kooperashon ku ‘Cultureel Centrum Curacao’ i ‘Sticusa’
Encyclopedie van de Nederlandse Antillen (1985)
Portrèt
Curacaos Museum ku kiosko un lugá sentral na Awasá te 1961
Teksto: Corine Havinga. Portrèt: Prince Victor.


c: text/html

text:
WILLEMSTAD – Na Kòrsou apénas ta tene kuenta ku hende ku un limitashon (físiko). E isla no tin fasilidat spesial pa ròlstul, apénas di lugá di trabou adaptá i den e área di deporte tampoko no tin masha posibilidat.
Aksel Cijntje for di su aksidente ta dependé di un ròlstul. For di e tempu ei e ta empeñá pa otro hende ku un limitashon físiko via su fundashon ‘You Are a Hero’. Wak e relato di Aksel aki ‘bou.
Outor Kim Hendriksen (Na Hulandes)
Juni Harms tambe tin añanan largu ta empeñá pa yuda hende ku un limitashon físiko hasi deporte. Pero e si ta pinta un otro historia. “Ta bèrdat si ku aktualmente no ta ofresé deporte manera basketbal pa ròlstul òf tènis pa ròlstul. Den pasado nos a ofresé e deportenan aki si na e grupo, meskos ku kayak, kore kabai, tira, sambuyá i asta bowling. Pero ta mi eksperensia ku tin tiki petishon i interes for di e grupo mes.”
Petishon i oferta
“Nos ta mira ku hopi persona ku despues di un aksidente a resultá den ròlstul ta bai Hulanda pasobra aki tin tiki òf niun posibilidat pa futuro.”, Harms ta splika. “Pa esnan ku keda, deporte hopi bia ta un luho tanten ku no a kumpli ku otro prioridat manera transpòrt, kas, trabou i nesesidat básiko adaptá.”
Hopi bia tampoko nan no tin un pasado di deporte kompetitivo i/óf e medionan finansiero pa kontribuí na e deporte. Tanten ku no tin pedida, e oferta tambe lo bira ménos, i esei ta lástima pa esnan ku sí ke”, segun Harms.
6 mion pa deporte
Segun Lizette Sambo Velder, direktor di sektor Kultura i Deporte, gobièrnu e aña aki ta pone ‘un total di 6 mion florin antiano (sigur 2.7 mion euro) disponibel na deporte’.
Un parti chikí di e bùdjèt aki ta pa hende ku un limitashon físiko òf mental i ta partié den dos fundashon: Fundashon Desaroyo Deportivo Kòrsou (DDK) i Curaçao Little League Foundation.

robotstxt: allowed

filter: keep


text:
E inscripcion di divorcio mester sosode dentro di 6 luna despues cu Hues a dicta sentencia y e termino di apelacion a pasa. Si no haci esaki, e matrimonio ta keda valido. Mester trece e documentonan oficial cu Hues a otorga.
Inscripcion di divorcio
Descripcion
Despues cu Hues duna e sentencia definitivo den caso di divorcio, mester inscribi e divorcio den e Registro Civil di Censo.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Nada
Cuanto tempo ta dura pa hay'e?
Ta keda cla mesora


text:
Caya Ritmo – Danza
Diaranson merdia algo prome cu 12:30 varios yamada tawata drenta tanto na 911 y polis pa un accidente hopi serio, ariba Caya Ritmo.
Prome informacionnan tawata bisa cu nan rotonde di Sasaki, lo tin un accidente serio entre brommer cu auto.
Patruya di polis cu a yega e area, no a bin haya nada. Pero di despues di busca un rato a bin topa cu un accidente basta serio, ariba Caya Ritmo cu e crusada di Danza.
E scenario uno basta fastioso, caminda un motociclista tawata hinca den e windshield y tawata seriamente herida.
Brandweer y ambulance a presenta na e sitio pa asina nan cuminsa saca e victima poco poco di e situacion cu e tawata den.
Loke nos a compronde na e sitio ta cu e Lexus suv, lo a yega drenta e caya y pa mala suerte ta topa cu un brommer cu tambe tawata yegando e crusada pa bay subi Caya Ritmo.
Despues di a logra bahe for di ariba e auto nan ta transporte cu urgencia pa hospitaal. Segun nos tin entendi, aparentemente ambos pia a wordo fractura.
Slachtofferhulp a ser pidi na e sitio tambe, pa atende cu e chauffeur di e Lexus v-car.


text:
Diferente caso di violencia excesivo di parti di polis a capta nos atencion den e ultimo dianan. Den e proceso pa clarifica kico exactamente a tuma luga, ta importante pa e autoridadnan encarga cu investigacion por haci nan trabao trankilamente. Den esaki respetando derecho di e esnan acusa plenamente, no por y nos no lo desea otro. Nos como custumber lo no bay ‘jump to conclusions’ tocante algo cu ta bao investigacion ainda. Sin embargo, ta necesario pa na cierto momento por detecta si e casonan aki tabata meramente incidente, o cu nan ta señal di un fenomeno mas amplio den cuerpo policial.
Pa cuminsa nos mester constata cu na tur pais cuerpo policial ta encarga cu mantene orden y den esaki tin autorisacion pa uza violencia, incluyendo arma di candela. Actua, contestando y manehando violencia ta algo inherente na trabao policial. Polis anto tin semper como tarea pa anda cu sabiduria cu violencia, pa aplica esaki mas poco cu ta posibel, scogiendo na cada momento e instrumento corecto pa uza den e situacion specifico ey. Pues si ta posibel haya cooperacion di un persona cu pa un o otro motibo mester keda deteni, ta importante evalua si e persona ta dispuesto pa bay cu polis sin resisti y sin presenta ningun peligro pa e agentenan of otro persona. Seguidamente ta contempla e otro medionan, por ehemplo di domina un persona fisicamente y pone boei, te na uza di arma, incluyendo arma di candela den cierto situacion unda no por otro.
Pero, prome cu tur cos, ta necesario pa un agente policial sa na tur momento den ki situacion e ta. Un mal evaluacion por hiba na momento cu violencia, di cualkier banda, ta escala innecesariamente. Un aspecto hopi importante den trabao di polis ta cu nan ta traha den ekipo, unda nan mester por confia ciegamente riba otro den situacion di peligro. Sin embargo, ambiente di hermandad cu mester existi, no mag bira nunca un ambiente den cual ta apoya o stimula metodonan di violencia excesivo den situacion unda esaki no ta hustifica. Loke ta bisa aki ta en berdad facil pa expresa, pero den practica ta resulta un ‘fine line’ pa cana riba pa esun cu mester hacie.
Un ehemplo: si den cayente di un lucha pa aresta un persona, algun golpi di mas cay, por mira esey como algo cu por sucede. Pero esaki nunca mag conduci na tolerancia pa violencia contra un persona deteni, cu no por ta violento mas y por lo tanto tampoco por defende su mes. Agredi un persona asina ta algo sumamente repudiabel y e miho manera pa percura pa e no sucede ta impone constantemente un disciplina di hero den training y den trabao. No por existi ni riba caya, ni den warda di polis un ambiente cu ta tolera e tipo di comportacion ey. E mester ta parti di codigo di honor di tur polis cu agresion ta ser uza na midi, contra hende cu ta agredi, nada mas, nada menos.
Ta di crucial importancia cu esunnan cu ta den e posicion pa vigila y cuida e ambiente y actitud corecto ta haci nan trabao manera mester ta. Esey ta trece nos cerca e responsabel pa percura cu agente policial ta uza autoridad y arma na su disposicion na un manera sensato. Den preparacion di polis mester semper dedica atencion na esaki; nos no conoce curriculum di educacion di polis pero nos ta tuma esey sin mas como un hecho. Otro cos ta kico ta sucede den e resto di trayecto, unda e agente policial hunto cu su coleganan ta traha den un ambiente cu si of no ta stimula un actitud corecto. Den e practica di tur dia no ta facil pa mantene un actitud corecto semper, y ehemplo di coleganan ta hopi importante, den sentido negativo y positivo.
Den tur e asunto aki, prensa tin un papel importante tambe. Mester raporta e casonan di eventual uzo excesivo di violencia di banda di polis cu maximo obhetividad. Di un banda, no tin pakico sconde algo si di berdad el a tuma luga. Di otro banda, no ta necesario pa presenta actuacion policial mas grave cu e ta. Nos tin un bon ehemplo di un incidente cu a tuma luga recientemente den un local nocturno, cu tabata habri ainda despues di orario. Riba e video cu a circula ampliamente por a mira claramente con polis ta keda agredi pa un persona, sin contesta su agresion, pero esey no tabata den e comentarionan.
E incidente a mustra si cu awendia semper tin un telefon cu por graba tur cos cu polis ta haci y nan mester ta consciente di esey ora nan ta haci nan trabao. Material audiovisual no ta gaña y por ta prueba clave den cierto caso. Esey no ta kita cu bao di tur e wowonan ey, e agente policial mester haci loke e mester haci. Ta di spera cu finalmente e autoridadnan concerni por declara honestamente cu e incidentenan reciente tabata en berdad incidente, y cu a haci loke ta necesario pa percura pa violencia excesivo no por pasa na domina ambiente den e cuerpo.


text:
DEN HAAG – “Nos mester yega na un sistema kaminda mester buska e kousanan di kriminalidat. Investigashon despues di investigashon ta mustra ku e motibu ta espesialmente pobresa.”
Esaki Quinsy Gario di Bij1 ta bisa den debate ku parlamentario di Tweede Kamer Chris van Dam di CDA, tokante si Reino mester tuma ofermantenshon di derecho na e islanan.
Debate
Na kaminda pa elekshonnan pa Tweede Kamer, Ret Karibense ta organisá debate ku miembro di Tweede Kamer i kandidato ku ta empeñá pa, òf ku ke empeñá pa e islanan.
Van Dam tin un aña kaba ta boga pa e tumamentu ofer di e mantenshon di derecho na e islanan. E parlamentario di CDA ta bisa ku ta un ‘enkargo enorme pa pais chikí manera Aruba, Kòrsou i Sint Maarten pa mester regla tur esaki nan mes.’
‘Mas sèn pa e islanan’
Gario: “Nos meter bai pa derecho di rekuperashon i no pa kastigu. Nos sa ku tin masha hopi hende ku diariamente no sa kon nan ta bai haña kuminda. Invershon den intituto hudisial masha karu kaminda ta sera hende ku ainda ta biba den pobresa i ta purba di sali for di esaki, segun mi no ta e manera pa hasi esei”, Gario ta bisa.
Entre otro pa e motibu aki hopi mas sèn mester bai pa e islanan, Gario ta haña. Van Dam ta bisa ku netamente no mester manda mas sèn pa e islanan, pasobra e ‘sèn ta disparsé den e sakunan di mandatario lokal’.
Mira un pida bèk tokante di e tópiko aki:
Henter e debate bo por wak aki (na hulandes)
Mester abolí Konseho di Minister di Reino i remplas’é ku un konstrukshon nobo pa deliberashon ku henter Reino. Di tur manera, si ta na Bij1. Van Dam ta bisa ku e ta habrí pa un eventual Konseho di Minister di Reino adaptá, pero e no ta haña ku den e Konseho di Minister di Reino aktual Hulanda ta aktua dominante. “Ta relashonnan nesesario. Nos mester keda den kombersashon ku otro”, segun Van Dam.
Mira un pida bèk tokante di e tópiko aki:
Henter e debate bo por wak aki (na hulandes)
Den e promé debate di kuater ku Ret Karibense lo organisá e siman aki, a sali e ponensia tambe si studiante karibense mester por studia grátis na Hulanda. Van Dam no ke hasi distinshon i ta bisa: ‘un mucha hòmber òf mucha muhé di Amsterdam òf Groningen tambe sa ku nada no ta grátis.’
Gario ta pro studia sin gastu pa tur studiante, pero studiante karibense segun e tin derecho riba esaki pasobra Den Haag ta haña ku e islanan mester pasa reformashon ku ta nifiká ekonomisashonnan riba enseñansa tambe.
Mira un pida bèk tokante di e tópiko aki:


text:
Porta bo conoce un hende cu ta huma, of kisas bo mes ta un persona cu ta huma. Stop di huma ta dificil pero e efecto positivo riba salud ora di stop di huma ta grandi. Lesa y comparti e beneficionan di stop di huma:
Si bo stop di huma ...
Despues di 24 ora: bo pulmonnan ta cuminsa un limpiesa total y probablemente bo ta tosa slijm.
Despues di 48 ora: tur e monoxido di carbon a sali for di bo curpa y ya caba bo por hole y smaak miho.
Despues di 72 ora: bo tin mas energia. Hala rosea ta bay mas facil y bo sistema respiratorio ta relaha.
Despues di 2-12 siman: funcion pulmonar y circulacion di sanger a mehora.
Despues di 1 luna: bo condicion a mehora y bo ta move mas facil. Si bo tabata tin un tosa di humado, esaki a desaparece.
Despues di 5-15 aña: e riesgo di sufri un derame cerebral (stroke) awo ta igual na un persona cu no ta huma.
Despues di 10 aña: e riesgo eleva di cancer di pulmon a baha cu mita y e riesgo di otro tipo di cancer a disminui.
Despues di 15 aña: e riesgo di enfermedad cardiovascular awo ta igual na un persona cu no ta huma.
Fuente: Studio NRC, CBS, Trimbos-instituut, IKNL
E situacion di humamento na Aruba
Medidanan tuma na Hulanda manera e 'rookverbod' tambe a wordo implementa na Aruba. Na Aruba e prohibicion, conoci oficialmente como 'Landsverordening beperking tabaksproducten' ta conta pa tur edificio di gobierno, scolnan, complehonan deportivo y horeca. E instancia encarga cu control di esaki ta Directie Volksgezondheid.
Huma sigaria ta birando menos popular?
Na Hulanda, e pasonan tuma a yuda. Na 2016, 18,6% di e poblacion tabata huma diariamente (2016); Un caida di mas o menos 10%. Na momento di scirbi e articulo aki, no por a haya cifra pa ilustra e cantidad di humado na Aruba pa un periodo mas recien.


text:
Durante e siman di Dia di Tata, Amazonia a sirbi cuminda excelente den un ambiente familiar, combina cu un cantidad di sorpresa, cual a haci e experiencia di come mas excitante ainda. E importador local di liquor di calidad, Aruba Trading Company, a wordo pidi pa contribui cu algun premio dibertido, y Amazonia tambe a premia un certificado di regalo pa un cena delicioso, na un bishitante cu suerte. E premionan a wordo parti durante un encuentro chikito, durante cual Corne van den Broek a gana e cena pa dos, Yuan Zheng Wu y Evan Peterson cada un a gana un botter di Hennessey Cognac, Oreon Mathew a gana un tas cu accesorionan Hulandes, Taylor Escobedo a gana un tas cu accesorio Brasilero, Ferdinand Fluowig y Laumar Lasten a gana pechi, y Leonard Rozado a gana un caha di Cerbes Presidente Light. Tur dia di fiesta semper semper ta wordo celebra den gran estilo na Amazonia, segun Gerente General Raymond Talbot, kende tambe a informa cu e Sushi Salsa nobo ta cla pa ricibi amante di sushi na cualkier momento, y cu e bar y lounge refresca di Amazonia ta habri pa entretene amantenan di futbol. Aki por mira e partimento di e premionan entre e ganadornan cu suerte.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Oranjestad-Na Aruba tin un cantica hopi conoci cu kier laga nos compronde cu un aña nobo ta habri e oportunidad pa conduci un bida nobo (aña nobo bida nobo). Ta parse cu esaki a bira e cantica faborito di sr. Mike Eman, pasobra e tactica di “braafste jongetje van de klas” a cuminsa ta backfire lagando atras un gobierno sin lider y un partido asina “grandi y prestigioso” sin ningun otro candidato cu lo por a trata di reemplaza e lider cu a cay den desgaracia.
Mike Eman a bin ta ripara cu e welga di hamber no a surti e efecto cu e a spera y esey tawata desvia e atencion atrobe di nos pueblo for di e desaster financiero cu su gobierno a bin ta ehecuta e ultimo 5 aña. Alcontrario su acto bochornoso aki a yuda na Aruba habri wowo di nos conciudadanonan pa e forma maligno cu e y su secuasnan di partido, yuda door di un prensa comprometi, a trata di manipula y desinforma nos pueblo atrobe. Danki Dios cu ta existi awendia un “social media”, pero tambe periodistanan y radio-emisoranan balente cu no a ria pa duna informacionan veridico y al caso.
Henter e comedia cu a sigui despues cu un ex-minister di finansas atacando henter mundo y un partido cu tawata busca apoyo den forma di firma serca e pueblo cu den pasado tawata para tras di Mike Eman incondicionalmente, tampoco no a duna e resultado spera. Alcontrario un grupo rond di e periodista sra. Miriam Rosel-Koolman a hasta logra den un tempo corto acumula mas di 10 mil firma na fabor di nos gobernador cu si a pone interes general na prome lugar y para un maneho financiero fatal cu a conduci na un “downgrading” door di Fitch.
Mike Eman a hañé obliga di cambia di tactica. Na prome lugar a disidi di corta cabes di e supuesto “bright young professional” e ex-minister di finansas Juan David Yrausquin, cu nunca a sconde su anhelo pa lidera e partido berde y bira un dia prome minister. Na di dos lugar a duna henter miembrecia di AVP incluso e 13 marionetanan den parlamento un “brevet van onvermogen” y a mandanan sera nan boca. Na di tres lugar a tuma e postura di “sconde” pa e responsabilidad y a disidi di tuma un par di dia di sosiego hustamente na un momento cu e Pais ta rekeri presencia y autoridad di e hefe di gobierno.
Pero no ta aki e tactica Machiavellico di Mike Eman a termina. Su “pièce de résistance”, e plato principal y alabes e “Angel Wardador” di su tactica nobo pa desvia e atencion a bin den forma di sr. Angel Bermudez.
Prensa comprometi di inmediato a sali promociona sr. Bermudez como e supuesto “vakminister” cu lo a compromete su mes pa salba Aruba di e problema cu Hulanda, pasobra den opinion di e minister di finansas nobo e problema di Aruba actual no ta financiero sino constitucional. Atrobe ta tira culpa riba tur otro expertonan manera IMF, Standard & Poors y Fitch. Tambe e mandatario a laga sa cu e gobierno di Reino y gobernador a comete un “faux pas”, tradusi na hulandes un “blunder”. Esaki ami ta categorisa como un expresion politico y particularmente biniendo di un persona cu continuamente ta laga sa cu e no ta politico y cu supuestamente lo ta e persona cu mester yuda mehora e relacion cu Hulanda.
Mi ta contento di wak cu nos pueblo ta keda alerta pa desmenti y rechasa e tactica maligno di Mike Eman pa desvia atencion. Ta Mike Eman a wordo eligi pa dirigi e pais aki y no e “Angel Wardador” Bermudez. Pueblo mester sigui exigi un maneho transparente y honesto cu mester tin como unico meta salbaguerdia nos autonomia pero principalmente segura e futuro di e proximo generacion. No ban lubida cu ainda ta spera nos medidanan, cu consecuencianan directo pa e cartera di e clase trahado, ocaciona door di 5 aña di un maneho desatroso door di un gobierno y prome-minister cu semper a pone interes personal na prome lugar.


text:
Prome Minister Evelyn Wever-Croes: Meta di Gobierno di Aruba ta pa mehora calidad di bida di tur ciudadano A TRAVES DI E-GOVERNMENT
Prome Minister Evelyn Wever-Croes:
Meta di Gobierno di Aruba ta pa mehora calidad di bida di tur ciudadano
A TRAVES DI E-GOVERNMENT
Den vision di Gabinete Wever-Croes, tin inclui e mehoracion pa duna servicio pa tur cliente y ciudadano di pais Aruba. Un vision cu a cuminsa haya claridad desde e momento cu a cuminsa busca e miho forma pa digitalisa e procesonan den Gobierno. Den e cuadro aki, cu e meta pa brinda Aruba miho servicio, mas efectivo como tambe mas moderno, Gabinete Wever-Croes a cera un aliansa cu e-Government Academy di Estonia.ย
Den aรฑa di Innovacion y Enseรฑansa, Gobierno hunto cu FUTURA tin cinco (5) proyecto di innovacion cu lo ta prioridad den aรฑa 2020. eGovernment ta e prome riba e lista di prioridadnan.
Gobierno di Aruba a cuminsa e proceso di eGovernment na aรฑa 2018 y hunto cu eGovernment Academy di Estonia, ta finalisando nos eGovernment Road Map cu dentro di poco loย wordo publica ora cu e fase di consultacion cu tur stakeholders termina.ย
โCu hopi entusiasmo y optimismo mi por comparti cu ya caba nos a drenta den e fase di implementacionโ, Prome Minister Evelyn Wever-Croes a expresa.
Gobierno a apunta un ‘Stuurgroep’ y tres comision di trabou, cu ta Legal, Tecnologia y Digital ID, a tuma encargo di e prome fase di implementacion. Asina aki nos lo percura cu pa e aรฑa aki, mas intercambio di dato lo tuma luga entre Departamentonan di Gobierno na un manera sigur, facil, y instantaneo. Tambe Gobierno lo por brinda aun mas servicio ‘online’. Esaki, segun Prome Minister lo mehora calidad di bida di e ciudadano, cu na final di dia ta meta principal di Gobierno di Aruba.
โEsaki ta e direccion cu Gabinete Wever-Croes ta bayendo aden pasobra nos ta kere cu tin hopi proceso den Gobierno y den Departamentonan di Gobierno cu mester wordo mehora y haci mas eficiente y transparente. E ciudadano, for di unda cu e ta, for di su telefoon mes tambe e por entrega un peticion, vigila pa su mes online e trayectoria di e peticion haci. Lo no tin mester para pa oranan den rij pa haci pagonan entre otro pa paga number di auto. Gobierno ta convenci cu e-Government lo brinda miho servicio na tur ciudadano como tambe contribui na desaroyo economico. Na final di dia, loke cu nos ta desea ta mehora calidad di bida di tur ciudadano a traves di e-Governmentโ, Premier Wever-Croes a duna di conoce.ย


text:
Nacional enfrentando Dakota den e di dos wega di play-off 2018 ta promete di ta bay ta un ‘clash di titan nan’, e lo ta tambe un exhibicion di dos ekipo cu wega bastante diferente den hopi aspecto, dos ekipo cu ta conoci di ta protagonista den weganan di play-off. Nacional, e actual campeon di Aruba, cu a sabi di gana varios campeonato caba den temponan recien, contra Dakota, un di e dos ekiponan mas ganado di campeonato di Aruba (hunto cu RCA), pero Dakota tambe a pasa hopi tempo sin logra un titulo.
Dia cu Dakota a gana Nacional convincentemente 3-0 den e prome mita di campeonato ta hopi a bisa cu Dakota ta bay ta e ekipo faborito e anja aki. Dakota a hasta caba e prome rond solido den prome luga riba tabla. Despues di un periodo duro den e di dos mita di campeonato, e ekipo Dakotero a perde e prome puesto di clasificacion pa algun siman pa despues cuminsa un racha di cuater victoria sigui, pa culmina e campeonato pa gana e prome luga toch. Significante tambe ta cu den e racha dificil ey di Dakota den e di dos mita di campeonato, Nacional a empata cu e abejanan 1-1 den un wega duro y hopi competitivo riba un anochi di awacero cu dos mita hopi diferente, e prome mita cu Dakota hungando nan wega di posesion y atake di velocidad, y un di dos mita cu Nacional dominando e medio campo cu pressing halto y un Dakota replega den defensa.
Nacional a caba e campanja regular den di tres luga pero cu un diferencia minimo di punto entre nan cu Estrella y Dakota. Nacional mes a resurgi enormemente despues di a cuminsa e temporada un poco slow. Despues a ingresa Devis Oliveros, e ganado di e prome edicion di Balon D’Or anja pasa, bek den e plantel di e ekipo Nortero. Oliveros hunto cu Kenroy Ranger, e maximo goleador di Aruba e anja aki a hasi e deshasi den delantero anotando entre nan dos un total di 30 gol, impresionante. Nacional ta e ekipo mas goleador di Division Honor e campeonato aki, nan wega ta uno di pressing y halto, dominio den medio campo ancra pa nan capitan Valdo Leocadio, di berdad un personahe importante pa e wega di Nacional, Leocadio por hunga den volante di creacion y tambe contencion, y hasta por subi pa anota gol si mester tambe, un motor sin duda, fisicamente hopi duro, contribuyendo na e tactica ey di e Dragon nan.
Pa Nacional ta importante pa nan intercepta e bala na mita di tereno, y ta den control fisico di e medio campo. Otro personahenan clave pa e wega di Nacional ta Deffery Banton y Edward Clarissa. Si ta conoci cu Nacional ta anota hopi gol cu e wega di hopi energia y presencia fisico, necesario pa hasi pressing, bo por ta sigur cu balanan ta bay wordo intercepta y distribui pa e dupla di Oliveros y Ranger dilanti, mester indica tambe cu Nacional a permiti 24 gol ‘en contra’ , kiermen cu e wega di pressing halto sa faya, e tin risico, y bo ta haya balanan ta pasa bo medio campo pa chens di gol den bo contra, pero, pa Nacional e anja aki el a traha, nan ‘doel saldo’ tabata +25 pa henter e campeonato, e miho di Division Honor. Si no ta pa e viahe cu Nacional a hasi pa bay hunga den e torneo Concacaf “Caribbean Club Shield”, combina cu e tres weganan di e campeonato akinan, hungando 8 wega den menos cu 20 en total, Nacional por a demonstra mas na final, pa nan tabata toch mas importante pa drenta play-off, ‘sea lo ke sea’.
Dakota despues di a impresiona den e prome mita di campeonato, a cai un poco den nan wega, a bin un racha di perdemento di punto, y a cai den e tabla, a haya falta sin duda di e wega di control y distribucion di e talentoso Jesus Peñate cu su partida pa Hulanda. Nan promedio di gol a baha drasticamente, nan a logra anota toch 38 gol, no mucho halto, pero mester bisa tambe cu Dakota tin e miho defensa di Aruba tambe, nan a permiti solamente 17 gol den nan contra, pa un ‘doel saldo’ di +21. Dakota ta depende di nan velocidad y bon defensa ancra pa e talentoso Paul Nickenson y capitan Ezra Bosnie, cu porteria solidamente defendi pa Eric Abdul y Lionel Kaarsbaan. Dilanti ta unda Dakota por exlora hopi cu e velocidad di nan goleador Ricky Hodge y e hoben velocista Sherman Monticeuex.
Importante si ta e wega mental di Dakota, pa mantene nan disciplina riba tereno. No tin duda cu pa interumpi nan wega di velocidad ekiponan contrario lo purba usa forsa fisico, dentro di tur regla den un deporte di contacto sin duda, pa desequilibra e geel cu pretonan, y baha asina nan velocidad y ofensiva. Ta keda na Dakota pa sabi di hunga cu esey, pa no perde cabes y perde concentracion cu por afecta e resultado final.
Ban wak kiko ta pasa entre e dos ekiponan aki cu systemanan di contraste, e wega den siman 11 cu a caba 1-1 por ta unda e ekiponan aki a sinja hopi di otro pero tambe di nan mes, nos lo wak anto.


text:
Dialuna 18 di juni 2018 a tuma lugar den CDGT na Dakota e wega entre e dos equipo nan cu ta comanda e tabla di posicion den e playoff Division Mayor. Ambos equipo den nan prome wega ta sa di gana, Nacional a gana di RCA 3-1, y La Fama a gana Britannia 4-1.
Nacional ta habri marcador na di 9 min di wega caminda cu e hoben #7 Javier Jimenez ta score pa bai ariba 1-0. La Fama ta logra empata e wega na di 19 min di wega pa medio di e hoben #8 Jerwin Mercera. E prome tempo ta termina den un empate na un gol pa banda.
Den e di dos parti di wega na di 59 min Jaydan Colina # 12 riba un tiro directo ta logra score pa La Fama bai ariba 2-1. Nacional riba un contra atake na di 60 min di wega ta logra empata caminda cu Javier Jimenez #7 ta bolbe pone un gol na su nomber pa haci e wega 2-2. Riba un otro tiro directo na fabor di La Fama e hoben # 7 Kendrick Kock ta manda un tiro fuera di alcanse di e portero di Nacional pa asina La Fama bai ariba 3-2 y asina tambe bai cas cu e victoria. Den e otro wega cu a tuma lugar na CDFF e equipo di RCA ta gana di Britannia 1-0.
Tabla di posicion ta keda cu La Fama na prome lugar cu 6 pts, sigui pa Nacional cu 3 pts RCA tambe cu 3 pts y den sotano Britannia cu 0 pts.
Proximo wega nan segun e schedule official di AVB lo ta Diadomingo 24 juni pa 6:45 pm RCA vs La Fama y pa 8:30 pm Nacional vs Britannia ambos wega lo tuma lugar na CDFF na Noord.


text:
Resumen di casonan di Covid-19 na Aruba
ORANJESTAD, 24 september 2020. Segun resumen di awe por tuma nota cu 163 persona mas a recupera, tin 35 caso nobo di Covid-19 cu a wordo registra (20% "positive rate") di cual tur ta residente, total di activonan a baha cu 128 persona y ta na 1067 awe, total di testnan haci ta 255, testnan haci bou di residentenan na laboratorio di hospital ta 177 y total di caso di fayecimento relata na Covid-19 ta keda mescos, 25.
Hospital ta informa cu tin un total di 36 persona interna di cual 11 ta den cuido intensivo y 25 ta isola riba piso general.


text:
Bow di alanan di Dios mi ta sigur.
Salmo 91:1-2
Cu inmenso tristesa y un bashi grandi den nos curazon, nos ta anuncia fayecimento di nos mama, wela, bisawela y sobra wela stima:
Bibiana Croes-Franken
(mihor conosi como Bibi)
*02.12.1933- ⴕ26.09.2021
Viuda di ⴕ Leandro Henriquez
y
Viuda di ⴕ Jacobo Benito Croes
Yiunan stima: Jacobo Henriquez y Anna Henriquez-Koolman y famia Na Aruba y Hulanda.
Helena Henriquez y jiunan na Hulanda y Aruba y compañe Lucio Krozendijk.
ⴕ Ludgero (Poy) Henriquez.
Leandra (Lea) Henriquez.
Ignacio Croes na Hulanda
Prisca Croes na Hulanda y jiunan na Hulanda y Curacao.
Lugrecia Croes na Hulanda y yiunan na Hulanda y Aruba.
Filomena Croes y yiunan.
Ruman nan: ⴕ Alejandrina Tromp-Werleman y ⴕ Ramon Tromp y famia.
ⴕ Antonio Werleman y ⴕ Johana Werleman-Wolf y famia.
ⴕ Frans Geerman y ⴕ Maria Geerman-Vrolijk y famia.
ⴕ Stefanita Werleman-Franken y ⴕ Jan Werleman y famia.
ⴕ Antonio Franken y yiunan.
ⴕ Alejandro Franken.
ⴕ Alicia Shönherr-Franken y Inocenio Shonherr y famia na Hulanda y Aruba
Su 16 nieto y nieta nan, 31 bisanieto y bisanieta y 1 sobranieto na Hulanda, Curacao y Aruba.
Su comper y comer nan, hija nan, primo y prima nan, swa y cuña nan, amigo y amiga nan.
Su verzorger Angelo Kelly y amigo di cas Thomas León.
Famia: Franken, Henriquez, Croes, Werleman,Schönherr, Geerman, Tromp, Wolf, Vrolijk, Koolman y demas famia.
Ta invita pa acto di entiero cu lo tuma lugar diahuebs 30 di september 2021. Bibi lo reposa den Misa Imaculada Concepcion na Santa Cruz di 2or pa 4 or djei e lo wordo hiba na su ultimo lugar di sosiego den Santana de Vries na Santa Cruz.
Despues di entiero nos ta lamenta cu nos no por ricibi condolencia na cas.
( Ta pidi tur hende bisti mondkapje y tene distancia, danki pa e coöperacion)


text:
Sekretario di Estado Knops ku promé bishita di trabou na Gobièrnu nobo di Kòrsou
Geplaatst op 06 July 2021 dor di Ministerio Asuntunan General i Promé Minister
WILLEMSTAD – Di dia 3 te ku 5 di yüli 2021, Sekretario di Estado Knops a hasi un promé bishita di trabou na Gobièrnu nobo di Kòrsou. E delegashon tabata konsistí di tantu representantenan di e Ministerio di Asuntunan Interno i Relashonnan den Reino komo di e Representashon di Hulanda situá den Willemstad, Kòrsou.
Delegashon Ministerio di Asuntunan Interno i Relashonnan den Reino:
Sr. drs. R.W. (Raymond) Knops, Sekretario di Estado
Sr. Henk Brons, Direktor general Relashonnan den Reino
Sra. Saskia de Reuver, Direktor Relashonnan den Reino/Paisnan
Sr. Korné Viskil, Asistente polítiko, Sekretario di Estado
Sr. Emile Vaessen, Bosero Sekretario di Estado
Delegashon Representashon di Hulanda na Kòrsou:
Sr. Erwin Arkenbout, Representante di Hulanda na Aruba, Kòrsou i St. Maarten (VN-ACS)
Sra. Hildegard Nefs, Representante suplente di e Representashon di Hulanda na Kòrsou / hefe establesé


text:
KRALENDIJK – Djasabra mardugá alrededor di 2’or, notifikashon a drenta na warda di polis di un vehíkulo ku tabata na kandela den e bario di Nort’i Saliña. Mesora a dirigí patruyanan polisial i brantwer na e sitio. Na yegada di e unidatnan a bin topa un pikòp Mazda koló blanku ku tabata dominá pa vlamnan di kandela. Brantwer ku a yega na e sitio no por a hasi nada mas pa skapa e vehíkulo ku solamente paga e vlamnan di kandela ku awa. For di investigashon ku outoridatnan a hasi na e sitio por a komprondé ku aki probablemente ta trata di un problema familiar di kual uzo di alkohòl por ta e kousa. Por a sinti tambe holó di gasolin na e sitio. Doño di e pikòp a entregá un keho ofisial na warda di polis pa motibu ku tin indikashon ku esaki por ta un insidente intenshonal.
E kaso ta bou di investigashon.


text:
Prome Minister Evelyn Wever-Croes: PROME MINISTER TA CELEBRA FECHA NATAL DI SEÑOR DAVID MADURO
Prome Minister Evelyn Wever-Croes:
PROME MINISTER TA CELEBRA FECHA NATAL DI SEÑOR DAVID MADURO
Dialuna Prome Minister den compania di otro Ministernan a celebra fecha natal 87 di señor David Maduro. Den presencia di yuinan di señor Maduro, Glenda y Betina, famia y amistadnan presente a celebra den un dushi ambiente casero. Tambe por a nota presencia di algun candidatonan di Partido.
Señor Maduro no ta un desconoci pa Prome Minister y coleganan. E ta sostenedor grandi di Partido MEP di cua Prome Minister ta lider y a traha cu señor Betico Croes y señor Nel Oduber di cerca. Awe señor Maduro ta gosando di bon salud y mester remarca cu na su 87 aña, señor Maduro ta bay online, e tin Facebook, Whatsapp y ta keda bon informa di tur noticia online di Prome Minister como tambe di Minister Xiomara Ruiz-Maduro manera cu señor Maduro a duna di conoce.
Den maneho di Gabinete Wever-Croes, nos grandinan tin prioridad. Manera cu Prome Minister a menciona den mas di un ocacion, ‘Vergrijzing’ no ta un problema sino mas bien un desaroyo den bida hopi bunita ora cu ciudadanonan yega na un edad halto manera di señor Maduro. Gobierno kier duna mas participacion na tur esnan cu a yega na un edad bunita asina y cu por y kier contribui na bienestar di nos pais. Pabien un biaha mas na señor David Maduro. Nos ta desea señor Maduro hopi aña mas di bida y salud.


text:
KRALENDIJK – Boneriaanse Volleyball Bond (BOVOBO) a risibí bishita di e Volleybal Bònt di Hulanda, NEVOBO riba 13 di Desèmber 2020.
Di parti NEVOBO a bini Bonaire, Peter van Tarel kende ta Sportmanager di Desaroyo i Han Abbing kende ta Coach Consultant i FIVB instructor.
E bishita aki tabata a kontinuashon di e kombersashon nan ku a tuma lugá na ougùstùs 2020 na Hulanda entre Gisette Emer ku Jose-Luis Nicolaas di BOVOBO i Michel Everaert, Direktor di Desaroyo I evenemento di NEVOBO.
E motibu di e bishita tabata pa hasi un inventarisashon lokal di nos fasilidat nan deportivo i di nos posibilidat nan pa asina NEVOBO tambe duna un aporte pa sigui desaroyá vòlibòl na Bonaire. BOVOBO den futuro lo mantené sosten di NORCECA, CAZOVA i lo risibí tambe sosten di NEVOBO huntu ku Ministerio di Salubridat Públiko, Bienestar i Deporte di Hulanda.
Durante e siman a hasi bishita na diferente organisashon i fasilidat òf lokalidat rònt Bonaire pa asina inventarisá e posibilidat nan i nesesidat di kada organisashon pa por krea union den desaroyo di vòlibòl na Bonaire.
E biahe pa Bonaire no tabata plania, ora e posibilidat a sali pa NEVOBO bini Bonaire dentro di dos siman NEVOBO a yega Bonaire.
Dor di e tempu kòrtiku i e dianan liber tabata difísil traha afsprak ku tur hende. Pero a logra interkambiá ku entre otro e siguiente persona nan i organisashon nan; Diputado James Kroon i Diputado Nina den Heyer, Jong Bonaire, Coördinator Vakgroep RK Schoolbestuur i SGB.
Posibilidat nan ku BOVOBO & NEVOBO a papia riba dje ta volley na skol, volley den bario, volley na Jong Bonaire, volley komersial i volleyball via federashon. BOVOBO i NEVOBO ta mira e posibilidat nan pa Bonaire profilá ku Beach Volleybal hopi grandi i e enfoke lo bai ta tambe riba Beach Volleybal.
Tambe a hasi un workshop di volleyball ku un par di hóben na Kompleho Deportivo Jorge Nicolaas dia 15 di desèmber.
NEVOBO lo traha un plan di desaroyo pa 4 aña (2020-2024) i lo manda esaki dentro di 3 siman pa evaluashon pa BOVOBO i despues lo presentá esaki na Ministerio di Salubridat Públiko, Bienestar i Deporte na Hulanda. Den e plan aki tambe lo konsiderá e preparashon di e hóben nan di 10 aña bai ariba pa e youth olypmics beachvolleyball na DAKAR 2026.
BOVOBO a logra e último 3 aña nan lo siguiente riba e parti International/Lokal
- 2017, BOVOBO a representá Bonaire den e Kongreso di NORCECA na Puerto Rico
- 2018, organisá i host U23 CAZOVA Woman Chamionship
- 2018, invitá I risibí ámbos presidente di CAZOVA (Mushtaque Mohammed) i NORCECA (Cristobal Marte Hoffiz)
- 2018-2019, pidi i risibí un entrenadó, Juan Cartagena FIVB Instructor pa diferente preparashon, reorganisashon i e programa eskolar.
- 2019, NORCECA BEACHVOLLEYBAL Tour na Delfins Beach Resort
- 2019, BOVOBO a representá Bonaire den Kongreso di CAZOVA na Jamaica
- 2020, BOVOBO a sigui diferente kurso i workshop via media digital
BOVOBO a logra lokal;
- 2017-2018/ 2018-2019 BOVOBO a organisá 2 kampionato, di kual e di dos no a logra tèrminá pa e medida nan di COVID-19.
- BOVOBO a organisá weganan komersial kombiná ku e weganan di Federashon.
- Na dos okashon BOVOBO a duna bala na tur skol básiko, Liseo I Jong Bonaire i tambe a duna tur dosente i boluntario nan di sport un workshop pa asina por a kuminsá ku e programa eskolar
- Final di 2019 BOVOBO huntu ku e vakgroep RK Schoolbestuur i Indebon a organisá un torneo eskolar pa e skolnan básiko
BOVOBO a pone Bonaire riba mapa den e mundu di volleybal dor di bai elekshon i awor representá Bonaire:
- 2018 , drenta direktiva di CAZOVA komo 2nd Vice presidènt (Gisette Emer)
- 2019, drenta 2 komishon di NORCECA, Gisette Emer ta den e Komishon de Beach Volleyball i Jose-Luis Nicolaas ta den e Komishon di Desaroyo
- 2020 Bovobo ta forma aliansa ku NEVOBO
BOVOBO ta orguyoso i agradesido na tur ku a forma parti di e famia di volleybal, ku a duna nan aporte e último añanan i lo sigui lucha pa desaroyo i adelanto di volleybal na Bonaire konhuntamente ku tur Organisashon, Boluntarionan, Komersiante nan, Gobièrnu i mas importante tur e deportista nan.
BOVOBO ta deseá Volleybolistanan i Pueblo kompletu felis dianan di fiesta i un próspero aña yená ku bendishon, salú i perseveransia.


text:
Oranjestad-Parlamentario Endy Croes ta reacciona fuertemente riba Marlon Sneek alrespecto un articulocu Sneek a publica fin di siman. Textualmente Sneek a skirbi “Esey ta e realidad y den nosconcepto e ley di presupuesto 2018 no ta cuadra, pasobra cu CAFT mester toets e presupuestoaki, y nan toetsing kader ta hinca den loke nos ta yama e LAFT, e LandsverordeningFinancieel Toezicht di Aruba, eyden e ley ta y e ley ta bisa den su articulo 14, tin un kaderkico mester a pasa na 2014, na 2015, 2016, 2017 y 2018 y pa 2018 den e ley pasobra ta basariba e ley y ta danki na e ley CAFT cu ta existi, e ley aki ta bisa cu e presupuesto mester tin 0.5% di surplus e aña aki y esey no ta e caso”.
Nada di deficit reglamenta pa 2014
Marlon Sneek awor kier bin siña pueblo kico ta e toetsing kader para den e ley di LAFT naarticulo 14. Sneek mester tabata bou influencia sea di alcohol of droga na Augustus 2015 momento cu e mes a grita VOOR pa aproba e ley aki. Ningun pero ningun caminda den leydi LAFT aki na cual Marlon ta referi den su articulo tin para of reglamenta kico mester a pasana aña “2014” manera Sneek ta pretende. Sneek, blijf bij de les!! E ley aki hustamente a bin na vigor momento cu AVP a causa un desaster cu finansas publico den aña 2014 unda cu e deficit a alcansa 9.3%, esta un deficit di mas di 400 MIYON florin te cu e lider di Marlon Sneek a haya un KB y a bay bebe Ensure bao palo pidiendo su fanaticonan kendenan no ta compronde e materia pa bay bati wea dilanti cas di gobernador gritando “firma awor”.
Deficit 2014 NO tabata 3%
Adhunto memorie van toelichting di gobierno di AVP di aña 2015 unda ta prueba di locual mi ta splicando Marlon cu su propio gobierno a splica cu e deficit a alcansa 9.3% na 2014 y NO3% manera e ta gañando den su articulo. Pueblo waak pa bo mes y lesa locual e mentirosoSneek a skirbi y mi ta quote e textualmente: “Aki nos tin cu corda cu un presupuesto cu 3% deficit, ta hiba nos na aña 2014, ta benta nos cuater aña pasa, ta eynan ta camindapresupuesto di Aruba tabata y awe na 2018 nos ta bek na mesun caminda”. Pa un ex meneerdi school Marlon ta laga hopi di desea y mi lo tin duele di alumnonan cu a haya les for di dje.
Tambe mi ta referi na Artikel 14 Lid 2 saca for di ley di LAFT: Voor de collectieve sector bedraagt het tekort voor het begrotingsjaar 2015 maximaal 3,7% van het BBP, in 2016 maximaal 2,0%, in 2017 0,5%, met in 2018 een overschot van minimaal 0,5%.
Manipulacion y engaño
Specificamente, articulo 14 lid 2, pa ley a wordo reglamenta normanan pa cu deficit di paisAruba cual no por surpasa 3.7% den 2015, 2.0% na 2016, 0.5% na 2017 di GDB, y den aña2018, e tin cu alcansa un surplus di 0.5%, cu ta mas of menos 25 miyon florin. Pues di undaMarlon Sneek kier bin gaña y manipula pueblo awe cu desde 2014 esaki mester ta na 3% mi no por compronde. Tur documentonan y e ley LAFT ta papia cla. Marlon Sneek asina ta demostra un mente putri of un cabez cu flat tire. Pueblo keda atento cu nunca pero nunca mas e hendenan aki no por bolbe. Causando un desaster y ainda kier keda manipula y gaña un nacion no por tin pordon.


text:
KRALENDIJK – For di e siman aki mas ku 5 mil buki ta dualu riba Boneiru. E bukinan a kuminsá nan biahe rondiadó di e skolnan básiko di e isla.
Muchanan di skol básiko Strea Briante (ántes Watapana) ta na Rincon ta para kanta riba plenchi di skol ora un trùk yen di buki yega. Ora habri e kahanan mes ora e muchanan ta bira blachi den e bukinan di prenchi lombrante i e bukinan pa e lesadónan chikitu mas avansá.
Kurioso
Lider di e skol Jubela Balentin ta entusiasma: “E manera so kaba ku e bukinan ta yega aki ta hasi e muchanan kurioso. Mésora nan ke mira, i únabes ku nan wak, hopi bia nan ta kuminsá lesa tambe.
E bukinan ta nobo. Un donashon di kasnan di publikashon hulandes, asina esun ku a tuma e inisiativo pa e proyekto, aktor i produktor di televishon Leo Dijkgraaf ta konta. For di kuminsamentu di e aña aki e ta biba na Boneiru. Dijkgraaf: “Na Hulanda nan a kustumbrá sinku aña kaba ku e bukinan rondiadó di mucha. Ei tanten tin mas ku un mion di buki ta dualu.”
Pasa
E idea ta ku e muchanan no ta keda ku e bukinan, sino ta laga otro mucha tambe gosa di nan. Únabes ku nan kaba di lesa e buki por pas’é pa un amiguito òf amiguita, lag’e den brifenbùs serka un bisiña òf pon’é den supermerkado mei mei den e bèrduranan.
E muchanan di Strea Briante na skol ta pasa sigur mei ora pa dia ta lesa. Banda di esaki ta lesa duru den klas tambe Balentin ta konta. “Esei nos ta hasi espesialmente na papiamentu pasobra ta esei mayoria di e muchanan na e skol aki ta papia.” E echo ku no tin buki di dualu na papiamentu e ta haña lástima.
Dijkgraaf ta di akuerdo kuné: “Tur e bukinan ta na hulandes. Ku esaki mi no ke bisa manera un pastor: ‘Awor boso tur mester lesa hulandes.’ Ta espesialmente pa duna nan kurashi.”
Kuater idioma
Alfredo Koolman, direktor di Kompania di Awa i Energia Boneiru, ku aktivamente ta sostené e akshon di buki ku ta dualu i ku a pèrkurá pa e transportashon di e bukinan pa e skolnan, ta kompletá: ‘Lo ta bon si por a bini bukinan rondiadó di mucha na e kuater idiomanan di e isla. Pasobra e muchanan boneriano masha fásil por suich di papiamentu pa ingles, di hulandes pa spañó, esei ta ekstraordinario. Ku e proyekto aki nos ta spera espesialmente di promové lesamentu. Aki e kos ei no ta bai di mes.”
Un alumno di skol básiko San Luis Bertran, tambe na Rincon, ta wak den un buki di Mega Mindy. Na skol sí e ta lesa hopi, pero na kas no masha, e ta bisa tímidamente. Lider kordinadó Juf Tica: “Mucha ta lesa solamente si e hende grandinan duna e bon ehèmpel. Si nan no lesa na kas e muchanan tampoko no ta bai lesa.”
Biblioteka
E bukinan ta masha bonbiní na nos skol, e ta bisa. “Nos ke stimulá mucha pa lesa, pero tin tiki buki, espesialmente na papiamentu. Antes ainda Rincon tabatin un sukursal di biblioteka, awor ta na Playa so por fia buki.”
Ora direktora Patricia Angela di Kolegio Papa Kornes mas lat den meinta risibí e bukinan e ta bisa hariendo: “Ta tentadó pa pone nan den biblioteka di skol i mi ta puntra mi mes si aworó e muchanan lo ke pasa nan pa otro. Pero nos ta laga nan dualu. Si ta nesesario nan ta lesa e buki kuater sinku bes i djei numa pas’e pa nan amiguitonan.”
Outor Janita Monna


text:
Oranjestad – sr.Villes Franken a informa nos cu despues cu a atende e ley di Bosman,y un politico a referi cu un persona cu a hiba e persona cu mester a laba e placa awe ta candidato politico.
Sr.Franken ta splica cu e informacion aki no ta berdad,e la hiba e amiga di e mucha homber pa e sera un deal cu Fred Teven cu tabata officier di husticia y awe e ta den un otro posicion.Nan a sera un deal, Kiko e deal tabata ensera e no sa y no a puntra.
Sr.Ville Franken via nos Player ta sigi duna mas informacion impactante:


text:
Tourism Corporation Bonaire (TCB) ta anunsiá ku riba 1 di sèptèmber 2021 e kurso duná dor di FORMA kual ta ‘Bonaire In-depth and Guiding skills’ lo kuminsá.
E kurso lo wòrdu duná 3 biaha pa siman di 8 ‘or di mainta pa 12 ‘or di merdia i lo dura 8 siman, kaminda ekspertonan di turismo lo duna e lèsnan ku lo kubri diferente topiko relevante tokante Boneiru i turismo. E kurso lo kubri topiko manera Boneiru su naturalesa, flora i fauna, kultura, historia, sostenibilidat, gobiernu i mas. Adishonalmente, e programa lo siña tekniká di guia i servisio pa bishitante.
E kurso aki ta spesialmente pa guia di rekorido i operadornan, shòfur, bendedonan, otro persona den industria di hospitalidat i otro personanan interesá pa sa mas tokante Boneiru. E preis pa e kurso di 8 siman ta $300 i ta inkluí instrukshonnan, buki, i ekskurshon. Partisipantenan lo ta terminá e kurso ku eksito dor di risibí un ‘intermediate certified certification’.
“Nos ta kontentu ku TCB por kolaborá ku FORMA pa kuminsa bèk ku e kurso aki. Boneiru su turismo ta demandá un nivel haltu di servisio i kalidat di informashon. Den kuadro di desaroyo di nos kapital humano, nos kier forma i inspirá nos profeshonalnan den sektor. Huntu nos por elevá nos konosementu i sigui pone Boneiru riba mapa mundial,“ Miles Mercera CEO di TCB a bisa.
Formulario pe registrá ta disponibel na TCB, Achie Tours i FORMA. Tambe riba e página di Facebook di FORMA.


text: KRALENDIJK – Diputado Nina den Heyer resientemente a papia tokante un suma di plaka ku Hulanda a pone disponibel ku por yuda diferente organisashon, entre otro riba tereno kultural. “Bèrdat nos a haña e 192 mil dòler for di Hulanda. Un parti nos ta bai wak kon yuda e museonan, ku a haña nan den e situashon di un sla fuerte debí ku turista no ta bini Boneiru mas. Meskos tambe pa organisashonnan ku tin di aber ku kultura, lo bai sostené nan finansieramente. Por pensa algu paresido na loke a hasi ku media, kaminda nan a haña un kompensashon temporal. Awor ta deliberando pa wak konta bai hasié. Ta bai atendé e proseso, di manera kaminda no mester bai yena yen di papel, loke ta tarda e repartishon di sèn. Nos tin registrashon ofisial di tur instansia i por apliká e asuntu di KVK. Un parti di e sèn tambe ta bai pa yuda kon salbaguardiá nos kosnan di kultura. Aki ta referí na grabashon di dokumental i mas. Nos tin un proyekto tambe ta andando pa wak kon ta bai sigui ku nan. Ya informashon ta kanando pa wak kon ta bai repartí for di e montante menshoná. Ta hasiendo tur esfuerso pa kosnan kana simpel i mas rápido posibel”, diputado den Heyer a bisa.


text: Dialuna mainta a drenta informe di un accidente cu hende herida na e cruzada Bellstraat/ Arendstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e cahuffeur di e un Suzuki Swift bayendo nort den Bellstraat no a para pa duna trafico di man drechi preferencia y a bay dal riba un Suzuki Vitara cu tabata bayendo poabao den Arendstraat. E impacto tabata basta fuerte y tambe un baby tabata envolvi den e Swift. Na yegada i e ambulans en total 4 persona a resulta herida y ambulans a atende tur na e sitio mes.


text:
Sürnam
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Sürnam, tambe konosi komo Suriname, ta un pais situá na parti nort di Sur Amérika. E ta situá entre Guyana Franses parti ost i Guyana parti west. Na parti suit e ta grens ku Brazil. E grensnan mas suit di Sürnam ta bou di disputa ku Guyana Franses i Guyana kantu di e riunan Marowijne anto Corantijn.
Sürnam tin un superfisie di 163,000 km2 i ta e pais soberano mas chikitu den Sur Amérika basá riba tamaño di su teritorio. Tambe e pais ta e uniko pais kaminda Hulandes ta un lenga ofisial na mundu ku no ta parti di Reino Hulandes. E kombinashon de kolonisashon, imigrashon i esklabitut a hasi Sürnam un di e paisnan mas multikultural na mundu ku un diversidat etniko, kultural i religioso masha grandi. Sürnam tin un poblashon di 470.000 persona, mayoriá di nan ta biba na e kosta norte di e pais.
Nomber[editá | editá fuente]
E nomber Sürnam ta bini for di e grupo Taino ku yama "Surinen" ku tabata habita e area promé ku yegada di Oropeonan. Originalmente e tabata wordu skibi Suriname dor di e prome habitantenan Ingles ku a funda e prome kolonia na Marshalls Creek, kantu di e riu surinam anto tabata wordu yama Nederlands Guyana of Guyana Hulandes. Un ehemplo notable ta Sürnam su aeroliña "Surinam Airways"
Geografia[editá | editá fuente]
Sürnam ta e pais independiente mas chikitu na Sur Amérika. Situa riba e schild di Guyana e pais por wordu dividi den 2 area geografiko distinkto. Parti nort ku ta tera plat. I parti suit ku ta hopi montañoso i kubri kasi henteramente ku selva tropikal ku ta kubri 80% di Suriname su area total. E parti nort ta kultiva e einan mayoria di e poblashon ta biba einan.
Sürnam tin 2 kadena montañoso e serunan Bakhuys i e serunan Van Asch Van Wijck. E punto mas haltu di e pais ta Julianatop ku 1.286 meter riba nivel di laman. Otro serunan ta Tafelberg na 1.026 meter, Mount Kasikasima na 718 meter, Goliathberg na 358 meter i Voltzberg na 240 meter.
Distrikto i Resort[editá | editá fuente]
Klima[editá | editá fuente]
Sürnam ta keda 2 pa sinku grado nort di e Equator, e tin un klima tropikal masha kayente anto temeratura no ta varia hopi durante aña. E aña tin dos temporada di awaseru, un di Aprel te ku Augustus i e otro di November te ku Februari. Tambe e tin dos temporada di sekura di August te ku November i di Februari te ku Aprel.
Reserva Natural[editá | editá fuente]
Parti pariba di e rui Coppename tin e Central Suriname Nature Reserve ta un sitio di heritage di UNESCO pasobra di su selvanan tropikal ku no ta kontene aktividat humano. Tambe tin hopi parke national: Galibi National Reserve, Coppename Manding National Park i Wia Wia NR na surnam su kosta, Brownsberg NR, Raleighvallen/Voltzeberg NR, Tafelberg NR i Eilerts de Haan NP na parti meimei di e pais i Sipaliwani NR na e grens ku Brazil. Na tur 12.6% di e pais ta area preserva.
Edifisio[editá | editá fuente]
E Jules Wijdenbosch brug ta un brug ku ta krusa e rui suriname entre Paramaribo anto Meerzorg den e distrikto di Commewijne. E brug a wordu traha den e presidensia di Jules Albert Wijdenbosch (1996–2000) i a keda kompleta na aña 2000. E brug ta 52 meter haltu i 1.504 meter largu . E ta konekta Paramaribo ku Commewijne, un konekson ku antes por a wordu hasi solament ku ferri. E brug a wordu traha pa kuminsa desayora e pasti oeste di paramaribo, e ta konsisti di 2 banda, e no ta aksesibel pa pieton.
E Kathedral di St. Peter and Pauls ta 114 aña bieu. Prome ku e la bira un Kathedral e tabata un theater ku ta pertenese na na La Parra. E theater a wordu konstrui na aña 1809 pero a kima na aña 1820. E rekonstrukshon di Katherdral St. Peter and Pauls a kuminsa na 13 di Januari 1883
Sürnam ta un di e uniko paisnan na mundu ku tin un snoa ta situa net banda di un moske (un otro luga ta na Sofia, Bulgaria. E dos edifisio nan aki ta situa den centro di siudat di Paramaribo anto tin biaha sa tin ku parti nan luga di parker, kemen nan ta kokiksisti ku otro.
Historia[editá | editá fuente]
Kuminsamentu di siglo 16 e area a wordu deskubri dor di Fransesnan, Spañonan i Inglesnan, Un siglo despues a kuminsa ku plantashi a wordu traha dor di Inglesnan i Hulandesnan kantu di e varios riunan i terra fertil na e plano di Guyana. E prome dokumento di un kolonia na Guiana tabata un kantu di e rui Surnam ku tabata yama Marshall's Creek. E area tabata nombra na un Ingles. Disputo a krese entre e inglesnan i e Hulandesnan. Na 1667 e Hulandesnan a desidi pa keda ku e kolonia di plantashon ku nan a konkista for di Inglaterra, resultando den e trata di Breda. E Inglesnan a keda ku en kolonia Chikitu di Nieuw Amsterdam, un kolonia Chikitu na Merka Nort, ku despues a bira e siudat di New York.
E Hulandesnan tabata depende hopi riba esklavonan afrikano pa kultiva e coffi, cacao, pal'i suku i katuna kantu di e ruinan. E tratamentu di e esklavonan di nan baasnan tabata hopi malu, i hopi esklavo a fuga for di e plantashinan. Ku yudansa di e nativonan bibando den e selvanan, e eks esklavonan a establisa un kultura uniko ku te awendia ta hopi praktika. Konosi na Hulandes komo "bosnegers" i na Ingles komo Maroons nan e establisa nan mesun tribunan kual un par di nan ta, e Saramaka, e Paramaka, e Ndyuka of Aukan, e Kwinti, e Aluku of Boni, i e Matawinan.
E Bosnegersnan tabata hopi biaha ataka e plantashinan pa haña miembro nobo, haña muhé, arma, kuminda i otro arikulonan. E attakenan aki tabata hopi biaha moral pa e doñonan di e plantshonan i nan famia. E atackenan a kuasa hopi kampaña pa eksterminá e gruponan aki pero niun no a luk. E oropeonan a firma sierto tratamentu di pas den siglo 19 kua dunanan sierto libertat ofisial.
Esklavitut a wordu abolisá na Sürnam na aña 1863 pero e esklavonan no tabata kompletamente liber te ku 1873, ora nan a kaba un periodo di transition mandatario di 10 aña kaminda nan mester a traha pa minimum loon anto sin tortura sanctiona. Ora nan a bira liber di berdat, e esklavonan a abandoná e plantashinan kompletamente kaminda nan a sufri hopi aña di trabou duru i tortura na fabor di e suidat Paramaribo. Komo un kolonia di plantashon Suriname tabata hopi dependiente di labor manual i nan mester a haña un otro manera pa bini na esaki. E Hulandesnan a bini ku labornan di kontrakto di Nederlands Oost Indië (awendia konosi komo Indonesia ) anto tambe for di India (dor di un kontrakto ku e Inglesnan). Huntu ku esei durante e fin di e siglo 19 e e komienso di e siglo 20, grupo chiki di hende homber mayoria be di China anto Medio Oriente a bini pa traha. Maske Suriname su poblashon ta basta chiki e ta keda, dor di su historia, un di e luganan di mas diversika na mundu.
Na 1954, e Hulandesnan a pone Suriname bou di un sistema di self gobernashon limitá, ku Hulanda teniedo te ahinda kontrol sobre defenso i agensianan internashonal. Na 1973 e gobernashon lokal, dirigi pa e NPK (Un partido Kriyoyo ) a kuminsa negosation ku e Gobernashon Hulandes pa independensia verdadero ku a keda duná riba 25 di november 1975. E pakete di parishon tabata hopi substansial, un parti grandi di suriname su ekonomia e prome 10 añanan a wordu yudá dor di hulanda su pakete di stimulus i e Gobernashon hulandes.
E prome presidente di e pais tabata Johan Ferrier, e gobernador di antes Henck Arron (e tempu ei e lider di [[Partido National di Suriname|Suriname su partido Nashonal) a sribi komo prome minister. Kasi Eenderde di e poblashon a mudá bai Hulanda sigiendo e añanan sigiendo independashon, komo hopi tabatin miedu ke e pias lo bai malu sin mandamentu hulandes. Suriname su diaspora pes'ei ta inklui kasi 250.000 surinameo bibá na Hulanda awendia, inkluendo un par di miembro di Hulanda su team di futbol nashonal.
Na 25 di febrüari 1980, un coup militar a kaba ku e gobernashon demokratiko i a declara suriname un Republika Soicalista, ku a kuminsa un tempu duru pa e ekonomia di e pais. Na 8 di December 1982, e militarnan nou di lider Desi Bouterse, a kaptura suidadeñonan prominente akusá di a traha plan kontra e gobernashon. Nan sigun sierto hende nan tabata tortura i ehekuta durante anochi. Hulanda a kita tur yudansa ekonomiko durante e tempu ei i Desi Bouterse ta wordu hiba na korte pa su matamentunan.
Elekshon a wordu tene na 1987 anto suriname a adopta un nobo konstitushon, ku a duda e diktator permiet pa keda na poder komo lider di e ehérsito sürnameño. Disatisfecho ku e gobernashon, Bouterse a remove nan via telefon na 1990. E evento aki a keda konosi kumo e "koup di telefon". Bouterse su poder a sigui baha despues di e elekson di 1991 i un guerra sivil a kuminsa entre e leger di suriname i e Bosnegersnan, kider loyal Ronnie Brunswijk, a sigui baha su poder durante e añanan '90.
Sürnam su demokratia a haña forsa atrobe despues di e añanan turbulente di 90, antu su ekonomia a bira mas deversifika anto mas tiki depende riba sosten di Hulanda. Grafmentu di Bauxite ta sigui di ta un bron importante pa fondo. Pero e diskubrimientu i explotashon de krudo anto oro a pone ku suriname tin mas chens pa suntiblidat a bira mas grandi. Agrikultura, especialmente di aros i banana, a keda un komponente fuerte di su ekonomia, anto ekoturisma ta provadi nobo opportunidat. Mas ku 80% di suriname ta konsisti di selva tropikal anto ku e establisimentu di e Centra Suriname Nature Reserve na 1998, suriname a kuminsa ku e protekshon di su selvanan tropikal. E The Central Suriname Nature Reserve a bira un World Heratige Site di UNESCO na aña 2000.
Ekonomia[editá | editá fuente]
E ekonimia di suriname ta domina pa e industria di bauxite, ku ta akonta pa 15% di suriname su GDP anto 70% di su ganashi di exportashon. Otro exportnan ta inklui Aros, Bakoba anto shrimp. Suriname a kuminsa resientemente ku exportashon di zeta. Ongeveer un kwar di su poplashon ta ta traha den sektor agrikultural. E ekonomia di suriname ta hopi dependiente di komersio, su parnernan mayor ta Hulanda, Merka, Canada anto paisnan den Karibe.
Despues di a asumi poder na kabamentu di 1996 e gobernashon di Wijdenbosh a kaba ku e sistema struktural bisando ku e no tabata bal pa e hendenan mas pober di e pais. Sen di Belasting a kai ora belastingnan bieu a kaduka anto e gobiernu no a logra di bini ku nobo alternativo. Pa kabamentu di 1997 e risibishon di sen nobo a wordu para dor di e gobernashon pasobra relashon ku Hulanda tabata deteriorando. Kresementu ekonomiko a baha na 1998, ku e bahamentu de e sekotronan di mina, konstrukshon, i utilidatnan. Gastamentu di sen dor di e gobernashon, un sistema malu di rekohe belasting, anto un systema di rekurso sivil malu a reduci yudansa internashonal na 1999 anto a kontribui na e debe fiscal, estima na 11% di Sürnam su GDP. E gobiernu e buska di resolve e problema aki ku ekspanshon monitar, ku a kousa hopi Infalshon.
- GDP (2006 est.): U.S. $2.11 biyon.
- Kresementu anual GDP (2006 est.): 5.8%.
- Pa kapita GDP (2006 est.): U.S. $4,000.
- Inflashion (2006): 5.6%.
- Rekurso natural: Bauxite, oro, zeta, ore di heru, otro mineral; mondi; pontential hidroelektriko; piska i shrimp.
- Agrikultura: Produkto—aros, bakoba, palu, i lamunchi
- Industria: Types—alumina, zeta, oro, piska, shrimp, palu.
- Komersio(2005):
- Exportashon—E.U. $929.1 miyon: alumina, oro, zeta crudo, palu i produkto di palu, aros, bakoba, piska, i shrimp. Kamindanan Mayor—Noruega (23.9%), E.U. (16.8%), Canada (16.4%), Fransia (8.1%), Islandia (2.9%).
- Importashon--$1.1 biyon: equipo kapital, petroleo, produkto di heru i staal , produkto agrikultual, produkto konsumido. Suplimentenan Mayor—E.U. (24.4%), Hulanda(14.5%), Trinidad i Tobago (10.5%), China (5.4%), Japon (4.3%), Brazil (3.6%).


text:
E hendenan di Aruba tin un spirito generoso un sentido fuerte di comunidad. E abilidad interno pa duna un man a haya un bon oportunidad pa briya durante e pandemia.
The Hilton Aruba Caribbean Resort & Casino ta un sostenedor grandi di e isla su banco di cuminda, Fundacion pa nos Comunidad. Miembronan di team ta haciendo trabaonan boluntario desde luna di maart 2020, ricibiendo bultonan grandi di comestibel di patronisadornan generoso, suppliers local y internacional, anto empaketando esakinan di nobo den cahanan mas chikito desiña p’esnan den necesidad.
E trabao ta continuo, 7 dia pa siman, anto na altura di e lockdown di Covid-19 e banco di cuminda a brinda un yudansa na 4,200 famia. Nunca nan lo por a yega nan meta sin e participacion activo di e miembronan di e team di Hilton.
Norma Lacle, parti di e team di Hilton, a dedica cada dia desde september 2020 pa yuda den e banco di cuminda y su clientenan. Norma ta pone su apron y hairnet mainta tempran tur dia, anto no ta stop te ora cu e ultimo caha a wordo yena y entrega.
Ambos e resort, representa por medio di su Director di Recurso Humano Glenn Farro, y Norma Lacle, a wordo reconoci como Boluntarionan di Aña, cu honornan brinda den un ceremonia intimo, cu distanciamento social na e Drive-In Theater.
CEDE ARUBA, un centro local pa desaroyo comunitario sosteni por medio di fondonan di Reino Hulandes, a yuda reconoce trabao boluntario riba e isla pa varios aña. Cada un di Aruba su organisacionnan non-profit a wordo pidi pa eligi nan candidatonan pa Boluntario di Aña, anto premionan a wordo entrega n’e autonan di esnan eligi por medio di Daniel Tecklenborg, e cabes di e entidad super eficiente aki trahando den colaboracion cu Dutch Royal Foundation riba proyectonan comunitario.
E slogan y hash tag #HaciBonPasaBon, ta wordo promovi por medio di CEDE Aruba henter aña. Trabao boluntario ta awor mas importante cu nunca, Tecklenborg ta bisa.
E resort y Norma, tabata e forsa grandi tras di e nos operacion tan necesario, segun Gianaika v/d Biezen, directora di e banco di cuminda.
CEDE Aruba tambe ta organisa Aruba Doet, e evento boluntario di mas grandi riba e isla, anualmente, pidiendo individuo y organisacionnan pa yuda den causanan social, trahando cu amigo y coleganan. The Hilton Aruba Caribbean Resort & Casino, ta participa tur aña, anto a contribui den varios proyecto.


text:
WILLEMSTAD – “Ta un bèrgwensa ku djabièrnè awor lo tene elekshon bou di supervishon di gobernador.”Asina Gilbert Cijntje, analista polítiko, ta bisa. E ta puntra su mes ‘ta kon por a yega asina leu ku Hulanda su influensha.” Èks promé minister di e gobièrnu interino despues di gabinete Schotte na 2012, Stanley Betrian, tambe ta yama e intervenshon di Gobièrnu di Reino “un bèrgwensa pa nos pais”. Pero segun e no tabatin un otro solushon.
Konseho di minister di Reino pa medio di un instrukshon a duna gobernador di Kòrsou e outorisashon di supervisá si e elekshon di djabièrnè awó na Kòrsou lo bai honestamente. Den e Konseho aki hopi bia Hulanda su voto ta desisivo. E instrukshon a bini despues ku e gobièrnu interino aktual di Gilmar Pisas a anunsiá ku lo kanselá elekshon, pa despues tòg bisa ku e ta sigui atrobe.
Gilbert Cijntje ta papia Dulce Martiszoon
Diferensha di opinion
“Asina Gobièrnu di Reino mester intervení den nos asuntunan lokal, esaki ta un bèrgwensa i laga nos spera ku esaki lo no sosodé mas”, Betrian ta bisa. “Pero pa garantisá ku e elekshon lo ta bon i trankil, esaki ta e solushon di mas mihó.” Betrian no tin muchu konfiansa ku for di awor tur kos lo kore na un manera desente. “Si mi wak e diferenshanan di opinion ku tin, mi ta spera ku despues di elekshon lo pega pleister riba e heridanan, pero si e heridanan lo kura lihé, esei si mi no sa.”
Cijntje ta pensa ku despues di elekshon, ken ku gana mes, Kòrsou lo no a skapa e krísis ku e t’aden. Si no bini unidat bou di e partidonan polítiko, e sirkunstanshanan lo no kambia na Kòrsou: “Mi tin ku bisa ku aktualmente mi no ta mira e unidat ei surgi.”Si e partidonan di oposishon manera PAR, MAN i PNP haña poder, segun Cijntje lo bini medida pa restrukturá, revisá e finansanan i duna un empuhe na ekonomia atrobe. Pero sierto forma di pobresa, ku ta e resultado di problemanan den edukashon, desempleo, edukashon di skol defisiente, òf skarsedat di kas, segun e “lo no kambia.”
Desunion
Cijntje ta ferwagt ku, si e aktual gobièrnu interino bou di mando di MFK keda na poder, lo bini un maneho ku maksimalmente lo sirbi e interesnan di término kòrtiku di komunidat. Lo no tene kuenta ku e término largu. Ademas Hulanda segun Cijntje lo intervení regularmente: “Gobièrnu hulandes lo defendé su interesnan.”
Dos grupo ekonómiko ta pará direktamente kontra otro, segun Cijntje. “Esun grupo ta representá pa agrupashonnan di e sektor finansiero, hóreka i turismo, ku lo atraé hopi komersiante for di Hulanda.” Segun Cijntje tin gruponan grandi di kontratista hulandes den nan. “Esaki ta un di e gruponan di mas dominante den nos pais ku tin bon laso ku “Hulanda” òf mihó bisá polítika di Den Haag.” E grupo aki segun Cijntje ta para kontra di e grupo ku ta konsistí mas tantu di negoshante lokal chikí. Nan ta konektá ku otro agrupashon polítiko. “Kòrsou ta partí pa motibu di interesnan ekonómiko.” E interesnan di pueblo segun e ta hopi supordiná na esaki.


text:
WILLEMSTAD - Djárason 8 di sèptèmber 2021, alrededor di 5or di mainta, personal di Divishon di Krímen Organisá den koperashon ku KMAR a tene entradanan hudisial na e adrèsnan Kaya Cristobal Colon i Kaya Lima.
E entradanan hudisial ta den kuadro di un investigashon penal ku ta andando relashoná ku un kaso di intento di asesinato i trafikashon di hende i droga. Na e adrèsnan a detené e hòmbernan sospechoso C.J.C.S. di 31 aña di edat i S.S.A.L. di 39 aña di edat, ámbos nasé na Venezuela. Tambe polis a haña i konfiská droga i algun telefòn selular.
Na e adrèsnan ariba menshoná a detené algun persona ku no tabatin e dokumentunan nesesario pa por permanesé riba nos isla. A entregá e personanan aki na e Departamentu di Imigrashon. A presentá e sospechosonan C.J.C.S i S.S.A.L. dilanti un fiskal ouksiliar ku a ordená nan enkarselamentu pendiente di mas investigashon.


text:
Share this on WhatsApp
Infidelidad emocional ta ora un persona cu ta den un relacion oficial, ta inverti mas di su energia emocional pafo cu paden di e relacion. E ta nifica tambe cu e persona aki ta ricibiendo apoyo, sosten y compañerismo for di un tercera persona cu no ta e pareha oficial. Den un caso di infidelidad emocional, e persona aki a lo largo ta sinti su mes mas y mas atrai pa e tercera persona y na cierto momento lo por cuminsa experiencia tension of kimica sexual.
Infidelidad emocional generalmente ta cuminsa di un manera hopi inocente, via un simpel amistad. Door di hinca mas y mas energia emocional, e amistad platonico aki ta cuminsa transforma den un conexion emocional cu componente romantico, cu a lo largo lo por perhudica e intimidad di e relacion oficial.
Infidelidad emocional generalmente ta cuminsa di un manera hopi inocente, via un simpel amistad.”
Hopi di esaki tin di haber cu uzo di social media cu a haci mas accesibel pa sera amistad cu hendenan atractivo, manera Facebook. Facebook Messenger y Whatsapp entre otro, ta plataformanan ideal pa combersa, pero tambe pa intercambia deseonan, portretnan y videonan cu of sin componente sexual. Hopi hende, aunke consciente di esaki, ta sinti nan mes atrai pa e riesgo cu e ta trece cun’e, y ta dispuesto tambe pa core e riesgo aki pa un momento excitante, principalmente si cos a fria den e relacion oficial.
... no tin duda cu un infidelidad emocional ta ‘one step away’ di un infidelidad completo.”
Tin hende cu ta pensa cu un infidelidad emocional ta algo completamente inofensivo, algo ‘virtual’, un wega, algo cu no ta existi den bida real. Hasta si bo wak e asina, no tin duda cu un infidelidad emocional ta ‘one step away’ di un infidelidad completo. Mas cu mita di infidelidad emocional ta converti nan mes na cierto momento den un infidelidad cu componente sexual. Y si esaki no pasa, ta pasobra pa un motibo of otro e no a logra.
Mas cu mita di infidelidad emocional ta converti nan mes na cierto momento den un infidelidad cu componente sexual.”
Pa e pareha oficial, e parti mas doloroso di un indifelidad emocional ta e hecho cu el’a wordo gaña, traiciona, humilia y tuma pa kens. Pues, e consecuencia di un infidelidad emocional por ta mesun serio cu den caso di un infidelidad cu componente sexual, ya cu e ta nifica un kiebro di confianza cu kizas ta resulta ireparabel.
Bo tin un amigo/amiga cu ta nifica hopi pa’bo y cu bo ta comparti diariamente cun’e?
Aki ta sigui algun ehempel cu por indica cu bo ta envolvi den un infidelidad emocional:
• Bo ta alehando for di bo pareha.
• Bo pareha a bira “laf” of hasta “insoportabel”.
• Bo ta preocupa pa y ta soña/fantasea cu bo amigo/amiga mas y mas.
• Bo no ta interesa of ta evita pa ta intimo cu bo pareha, sea emocional of sexualmente.
• Bo ta bira nervioso, preocupa of rabia ora bo mand’e un message y e no contesta’bo.
• E hecho cu e ta pasa tempo cu su amistadnan, familiares of su pareha ta molestia’bo.
• Bo ta prefera di comparti problemanan personal of problemanan di bo relacion cu e persona aki en bes di papia nan cu bo pareha.
• Bo ta sinti cu e persona aki ta compronde’bo miho cu bo pareha lo por compronde’bo.
• Bo ta tene e relacion aki secreto pa bo pareha, of door di insisti cu boso tin solamente un amistad, of door di delete mensahenan y/of uza otro nomber (pseudonimo) ora bo ta referi na e persona aki den bo lista di contacto.
Cuminsa ripara bo accionnan y sea sincero cu bo mes.
Si bo ta balora bo relacion oficial y no kier perde bo pareha, actua awo y busca ayudo pa traha ariba e cosnan cu bo ta sinti cu no ta bayendo bon den bo bida personal y/of den bo relacion.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Mesa periodiko
E Mesa periódiko ta un tabèl di elementonan kimiko. Aunke tin prekursornan di e tabèl aki, su invenshon ta generalmente akreditá na e kímiko ruso Dmitri Mendeleev na 1869, ku a krea e tabèl pa ilustra e tendensianan rekuriendo den e propiedatnan di elementonan. E diseño di e tabél a wòrdu kambiá varios biaha, anto modèlnan teorétiko nobo a wòrdu trahá pa splika komportashon kímiko. E mesa periódiko aworaki ta esun mas husá den e disiplina akadémiko di kímika, provadiendo un frame pa klasifika, sistematisa i kompara tur e diferente formanan di gedrag kimiko. E tabel ta haña hopi uso den kemestria, fisiko, biologia anto ingeniero, espesialmente ingeniero kimiko. E tabel standart di awendia tin 118 elemento.


text:
ORANJESTAD, Aruba : Diasabra anochi e di dos wega di e campeonato 2017-2018 di futbol di division honor a continua unda cu e Riverplate a topa e campeon di e campeonato anterior Deportivo Nacional. Deportivo Nacional a sa di domina e wega y na final a bay cu e victoria di 5-1.
Desde trempan Deportivo Nacional a bay den atake unda cu na 7 minuut di wega C.A. Carabali de la Cruz ta habri e marcado. Wega ta continua unda cu Riverplate a haya posicion di e bala y Theo Teixeira a deposita esaki den e net na 17 minuut wega. Riverplate a busca pa pasa e defensa di Deportivo Nacional, pero no tabata logra haya e buraco manera nan tabata desea. Na 28 minuut di wega Bryan Bedoya a anota e di 2 gol pa Deportivo Nacional. Faltando un par di minuut p’e prome tempo termina, Kenroy Ranger a anota e di 3 gol pa Deportivo Nacional.
E di dos tempo a inicia cu un Deportivo Nacional dicidido pa mantene e bentaha, mientras cu Riverplate tabata busca pa corta bentaha di gol. Na di 48 minuut di wega un biaha mas Kenroy Ranger a haya chens pa anota e di 4 gol di e anochi aki. E hungadonan di Riverplate nan rendimento a cuminsa cay y aki ta unda cu Deportivo Nacional a probecha y Edward Clarissa a anota e di 5 gol na 77 minuut. E wega a continua unda cu Riverplate a purba wanta e team di Noord te den 90 minuut.
Director tecnico di Deportivo Nacional, Dreyer Bracho, a indica cu desde trempan nan por a domina e wega, unda cu tur hungado tabata pendiente di kico nan mester a haci durante e wega. Tabata importante pa Deportivo Nacional di a domina e wega desde trempan aunke Riverplate a empata e wega. E 5 golnan aki a duna e hungadonan mas confiansa p’e siguiente wega y asina mes nan sa cu no mester celebra hopi, pasobra apenas e campeonato a cuminsa y tin teamnan cu un plantamento mas miho. Nan siguiente wega lo ta diasabra 21 di October contra Dakota y Deportivo Nacional lo prepara nan mes na e mesun manera. P’e wega aki nan ta invita e fanaticonan pa yega stadion y apoya nan.
Director Tecnico di Riverplate, Alejandro Avila a expresa cu a enfrenta e ultimo campeon di e campeonato cu ta un bon team y tabata bon forma cu un gran cantidad di hungado. E ta haya cu Riverplate tabatin un encuentro dificil, pasobra na comienso nan por a controla e bala, unda cu a empata e wega pero despues a bin tiro di pinalti y esaki a costa Riverplate pa bin bek den e di dos tempo. E team mes a cay hopi durante e rendimento y esey a duna e resultado aki.
Pa loke ta e di dos wega e preparacionnan lo sigui manera e ta bayendo, pero e coach ta kere cu e diferencia e biaha aki ta cu nan lo tin 7 hungado clave. El a splica cu 4 hungado estelar tabata suspendi pa motibo di carchinan di e campeonato anterior y tabatin hungadonan den exterior pa cuestionnan di trabou. Riverplate ta kere cu teniendo bek e hungadonan estelar p’e siguiente wega e rendimento lo ta miho. Riverplate su di dos wega lo ta contra Bubali diabierna awo y ta invita fanaticonan pa yega stadion y apoya e team.


text:
38-2019 – KVK ta informa encuanto sesion cu stakeholders: ta pidi gobierno mas tempo pa por reacciona y bin cu solucionnan
Oranjestad – Awe diaranson 4 di september, Camara di Comercio y Industria Aruba (KvK) hunto cu otro gremionan comercial a reuni cu gobierno pa elabora riba e topico di e reforma fiscal cu gobierno a presenta. KvK a haya 10 minuut pa trece su punto dilanti y mañan lo tin otro reunion den cua lo tin mas tempo pa elabora riba diferente puntonan. KvK a pidi pa mas tempo pa por studia esaki pasobra e ta dificil pa duna contesta sin sa kico ta e situacion den su totalidad.
KvK kier haya un rol mas prominente den e proceso di tuma decision enbes di constantemente ta wordo invita despues cu decisionnan a wordo tuma caba y sin consulta su opinion y contribucion den e materia. KvK no ta di acuerdo cu gobierno ta ofrece nan solamente 10 minuut pa duna un contesta na algo asina impactante y importante pa nos economia. E ta crucial cu e asunto wordo delibera adecuadamente y cu gobierno otorga sector priva e periodo minimo di 1 siman di tempo pa por haci un sondeo apropia y di e forma aki contribui debidamente na e reforma fiscal.
Sector priva mester wordo considera como un partner strategico pa yega na un solucion. Esaki a base di e conocemento y experiencia cu ta duna un aporte practico pa formalisa e plan y su solucion. E solucion mester ta transparente pa e consumidor. No ta importa kico bira e solucion, ta e consumidor ta esun cu lo tin cu paga pa e producto of servicio. Gastonan di pueblo ta keda subi pero gobierno di su banda tambe mester tene na cuenta cu su gastonan tin cu baha tambe y no solamente hisa impuesto.
Pa KvK ta importante cu e BBO ta keda visibel riba e recibo y cu esaki no ta wordo scondi pa e consumidor no haya esaki pa wak. Pesey KvK a entrega un propuesta di cambio di ley caminda cu articulo 9.b di e LV BBO en PPS Projecten (AB 2006 no. 83) y e articulo 11a di e LV AZV (AB 2014 no. 59) lo wordo elimina y lo introduci e punto lid (h) den articulo 9.a.1. E punto aki ta stipula cu e percentahe y e suma cu mester traspasa na impuesto. Otro sugerencia ta e introduccion di un articulo nobo cu lo reemplasa e articulo 3 existente. Esaki ta trece transparencia den e forma con e impuesto aki mester wordo calcula y cu e impuesto ta conta riba productonan y servicionan.
Gobierno a presenta un accijns nobo yama “Sugar Tax” como un posibel manera pa genera mas entrada. Un organisacion serio manera KvK lo duna un conseho na gobierno despues di ricibi e reforma fiscal den su totalidad pa por studia e impacto total riba e economia y nos comunidad.
Aruba, 4 september 2019
Camara di Comercio y Industria (KvK)
Scroll To Top


text:
Geplaatst op 22 March 2021 dor di Ministerio Desaroyo Sosial, Labor i Bienestar
Willemstad – Pa e lockdown benidero eksonerashon pa personanan ku a risibí eksonerashon aña pasá ta keda bálido, basta no a bin kambio den nan situashon. Por ehèmpel den adrès di e persona ku a risibí e eksonerashon o e adrès di e persona ku mester risibí e kuido. Nan lo risibí un mail di Ministerio di SOAW ku instrukshonnan mas aleu.
Personanan ku ta pidi eksonerashon pa promé biaha mester hasi esaki via e wèpsait di gobièrnu, www.gobiernu.cw. Por apliká entrante djamars 23 di mart 2021 for di 9 or di mainta. Pa pregunta tokante dunamentu di kuido por manda un mail na mantelzorg.soaw@gobiernu.cw. Ta otorgá eksonerashon na personanan individual i no na kompania. Tene kuenta ku evaluashon di e petishonnan por dura un máksimo di 3 dia. No ta trata aplikashonnan inkompleto. Pues aplikashonnan kaminda ID no ta korekto o kompleto yená, adrès di kas ku no ta korekto indiká, e deskripshon di ruta kon ta bai kore (pues e ruta di mas kòrtiku) no ta bon indiká etsetera, no lo keda tratá. E personanan aki lo risibí un notifikashon ku nan lo mester bai yena e aplikashon di nobo. Por fabor tene na kuenta ku esaki lo por bai tarda e aprobashon di e aplikashon.
Ministerio di SOAW lo informá pronto kon ta sigui brinda su klientenan e servisionan manera entre otro sosten laboral, karchi sosial, ònderstant, asuntunan di labor i sosial.


text:
Proceduranan AO durante Shelter in Place
Banco di Seguro Social Aruba SVb a suspende tur su servicionan durante di Shelter in Place. SVb ta sigui percura pa pagonan di pensioennan y beneficionan cu ta wordo paga directamente na trahado. Tur otro servicio di SVb ta ser posponi.
Procedura pa notifica AO durante Shelter in Place
Trahado di servicionan esencial den sector priva por fabor sigui e siguiente procedura durante e Shelter in Place:
- Ta notifica AO cerca e doño di trabao. Empleadonan publico ta notifica AO cerca hefe di departamento
- No mester indica kico ta sinti
- Dialoga cu doño di trabao riba un fecha riba cual ta reanuda trabao
Den caso cu ta sigui AO ora SVb reanuda su servicionan mester tuma contacto cu SVb na 527-2782.
SVb ta pidi cooperacion di tur doño di trabao y hefe di departamento di servicionan esencial pa mantene un registro di trahado cu a notifica AO. E registro tin por lo menos e siguiente datonan di e trahado:
- Nomber y fam completo
- Number di identificacion of fecha di nacemento
- Fecha riba cual a notifica AO
- Fecha riba cual a reanuda trabao
Na momento cu SVb reanuda su servicionan por tuma contacto cu SVb. SVb ta acepta tur registro di absentismo a base di buena fe.
AO prome y durante Shelter in Place
Trahado cu ta AO pa un periodo largo y cu a ricibi un fecha di control medico durante e Shelter in Place, mester tuma contacto cu SVb na momento cu SVb reanuda su servicionan. Por yama cu 527-2782 pa sigui e procedura pa ricibi control medico.
Trahado cu a notifica AO despues di 16 maart 2020 mester informa nan doño di trabao (of hefe di departamento pa ambtenaar) di e fecha riba cual ta poni pa reanuda trabao. Den caso cu riba e fecha aki e trahado ta sigui malo SVb ta pidi cooperacion di e doño di trabao y e trahado pa hunto determina un fecha riba cual ta reanuda trabao.
Lesa e ultimo noticia oficial riba website di DVG: https://www.arubacovid19.org/
Pa e noticia diario di Crisisteam wak Telearuba of sigui Gabinete Wever-Croes riba Facebook: https://www.facebook.com/GabineteWeverCroes/


text:
History
Paarden baai’(2014-2015) is an extension of installation Paradise Park’ (2011-2014), a space falling in time, sea, ocean, life, love. Paradise Park is a dream-state, representing a space in between the Atlantic Ocean and the Caribbean Sea, connected to a hybrid globalized subject. Influenced on immigrants, heritage, and storytelling. At the same time, an allegory presenting cultural memories. The installation is inhabit with sculptures, crossing between horses, birds, fishes, plants, and human beings. Paradise Park archives metaphors that effects life, associated within a natural world, human association and bird resemblance. Species such as rotating flora and floating fauna crossing in a solemn sound by Vangelis ‘ la petite Fille de La mer. Crossing over fiber sculptures surrounded with a character called ‘Sikkepit’. A space that unites anecdotes in deep sea water. A fantasy park where paradise energy settles time between continents, specifying a cultural and a visual language. My fascination with birds is seen in floating work’ Japanese Nightingale. A sculpture mirroring an inter familial hybrid, where the plants are sensitive and vulnerable and its leaves reaching out above the viewer, at the same time bordering arrangements. The Japanese nightingale is an aide-memoire, a bird that stretches, pitch and strain like a floor that has been danced upon. The exhibition highlights the senses that address the notion of time and space, and a relationship between the body, soul, and the material world. – Osaira Muyale
For an appointment info@osairamuyale.com www.osairamuyale.com
Paardenbaai embodies an important part of the early history of Oranjestad; the natural harbor facilitated horse trade that dates back to the early days of Spanish colonization of Aruba. This trade in livestock and primarily horses was one of the key factors in the early development of commerce and later settlement of the town at the bay. During the following three centuries, the horse trade remained important for the island: for the Spanish period during conquest (1500’s), and later for the Dutch under the West Indian Company rule (1600’s and 1700’s) Aruba remained as what could be considered a ranch that facilitated the colonization projects. In the early Dutch Colonial period (1800’s & 1900’s) this role diminished and a shift to other industries and small scale farming became more important. Thus for over four centuries a great variety of livestock (primarily horses) was kept on the island where it remained accessible and could easily be transported to other destinations. Historic accounts relate that at times the herds would count up to thousands of horses, roaming the island. Testament to the foundational importance of this period is the simple fact that from this period onwards and to this day, almost two hundred years after the official re-naming of Playa Caballos to Oranjestad (1824), the town at the bay is still referred to as Playa and its residents are still known as Playeros, in the local language Papiamento. The importance of the Caribbean Sea and the Horse Bay is also evident in the symbolic blue color of the horses, serving as a reminder of their voyage to and from the island. A deep blue color that still bathes their skin as if they seemingly just emerged from the bay pacing forward into town confronting us with the rich identity of our past.
– Renwick Heronimo
Na Papiamento
Proyecto ‘PaardenBaai’ tey desde 2015 y te awe den centro di nos ciudad Oranjestad.
Envestigacion pa artist visual Osaira Muyale y curador di arte Renwick Heronimo
Projecto ‘Paardenbaai’ ta Arte den espacio Publico, E ta contribui cu Aruba su Cultura contemporaneo y ta preserva e storianan di Aruba su historia di e comunidad, e infrastructura, comercio y identidad local. E thema di e 8 sculpturanan, di cabainan, cu tin tamayo di un cabai den realidad ta un tributo na Paardenbaai, na Playa y Rancho.
E nomber di Paardenbaai, ta proveni di de e comercio y e economia cu ta tin entre Aruba y Europa na siglo 17.
Aruba y Hulanda tawata entrecambia den comercio di ganado, especialmente de comercio di Cabai. E Arubianonan tawta cumpra cabai na e costa di Venezuela y Colombia hunto cu e cien indiannan cu ainda tawata biba serka di Forti Abow unda awor ta e laman di Paardenbaai. Nan tawta tin suficiente espacio pa biba y galopia na e ranchonan pa nan por a multiplika tranqilamente. E exportacion international di cabai a cuminsa na siglo 1800 y tawata un momento di hopi sosten pa e comercio na Aruba, specialmente pa e paisnan cu tawata den negoshi sucu. Un cabai tawata un contribution enorme pa enriquese e sibilisacion.
E 8 esculturanan traha pa e artista Osaira Muyale ta representa noblesa, Gracia, Beyesa, lebertad, y fortalesa. Nan ta representa e coloboracion estrecho dien e mundo di comercio entre e comunidad Arubiano local y comunidadnan international, manera Europa, Sur Amerika,e islanan Caribense, y Mediteraneo.
E 8 cabainan blauw ta representa e importancia di e momento historic aki unda e cabainan tawata bula di e barconan den e laman Caribense y asina landa bai terra firme di Aruba. Pesey e nomber Paardenbaai a origina.
Na 6 puntonan strategico manera yama na Down Town of Centro di Oranjestad of tambe yama Playa. Aki e cabainan tawata instala y tawata tuma 6 luna pa nan wordo prepara pa e sigiente projecto. Den e tempo aki di 6 luna nan tawata cana y instala nan mes wardando pa nan madura y asina haya nan mes karakter y postura y asina mes nan tawata keda den union cu nan famianan.
Referencias: Biblioteca National Aruba, Hartoch.J.Aruba zoals het was en zoals het werd Hartoch .J. 1960, Het oude Fort van Aruba Willem.P.1950-1960. De Nederlandse Antillen ,A.H and Iglesia protestant Aruba in oude ansichten, Een reisje naar Aruba Dominee Bosch.
Paarden baai ’(2014-2015) ta un extencion di instalation ‘Paradise Park’ (2011-2014-2021), un espacio cu ta traha pa e artist visual Osaira Muyale na su studio y cu ta representa tempo, laman, bida y amor. ParadisePark’ ta un sonjo cu ta representa e espacio mey mey lama Atlantico y lama Caribe, cu ta conecta e globolisacion hibrido. Influencia pa immigrante, herencia y storianan, narracionan (compilacion oral of scirbi unda ta wordo conta e storia real, original of den fantasia). Na mes momento cu un alorgÍa (cu ta significa tur cos den e lenguahe symbolico)cu ta representa e memoria cultural.
E installation ta habita cu sculturanan unda cabai, parha, pisca mata y e ser humano ta crusa otro den un espacio. Paradise Park ta archiva metáforanan ( pensamento di un realidad y concepto cu ta wordo expresa pa medio di realidad of concepto diferente y of cu nan dos por tin un realidad enconhunto) cu ta afecta e bida di cada un cu ta biba riba e isla y planeta aki y cu ta wordo afecta diariamente.
E Especienan di e mundo aki ta wordo associa cu e bida di e ser humano y cu e mundo di naturalesa, y afecta door di e actionan humano cu ta afecta naturalesa, e.o. e parjananan, e mundo di nos flora y fauna cu a y ta representa cu un obra cu ta flota y drei cubri pa zonido di Vangelis “ La petite Fille de la mer (e mucha muher chiqito di lama). Scuplturanan traha den fiber glass pa e artista visual Osaira Muyale cu ta crusa otro y ta rondona pa un personahe yama ‘Sikkepit’. E espacio aki cu tin anectodas den awanan profundo.
Un parke di fantasía unda energia di paraiso ta wordo estableci den tempo entre continentenan y asina specifica e lenguahe cultural y visual.
E fasinancion di Muyale pa parha ta bai te cu un obra flotante cu titulo ‘Japanse Nachtegaal’. Un scultura cu ta refleha un famia hibrido (interfamiliar) unda por wak e sensibilidad y vunerabilidad di mata y su blaatchinan cu ta sali yega te na e bishitante y of na e mes momento representa un areglo di flor.E obra Japanse Nachtegaal cu ta na mes momento un ajudante di memoria cu ta purba canta y juda haci su esfuerso pa lanta cabes y sigi baila.
E exposición destaca aki ta dirigi tur nocion di e sentidonan humano den tempo y espacio y e relation di e curpa humano, e alma, e spirito y e mundo material.
Para una bishita b por haci un cita na info@osairamuyale.com www.osairamuyale.com
Projecto Paardenbaai, arte den e spacio publico ta incorpora un parti importante di e historia contemporaneo di Oranjestad.
E waf, e bahía natural cu a facilita e comercio di e cabainan den e tempo di colonisacion Spanjo di Aruba. E comercio y principlamente e cabainan tawata e factor clave den e desaroyo di comercio y a yuda tambe cu stabilisa e pueblo den e tempo ey na Oranjestad.
Durante e sigiente 3 siglonan, e comercio di cabai a sigi ta importante pa e isla. Especialmente durante e conqista Spaño (1500) y despues pa e Hulandesnan bow di e gobernacion y compania WIC- West Indies Companie (siglonan 1600-1700).
Na principio Aruba a mantene su estabilicimento cu facilidadnan di manera ta wordo yama cu Ranchos cu a facilita e projectonan di colonizacion. Na principio di e periodo colonial Hulandes (1800-1900) a cambia y yuda e otro industrianan manera agricultura na escala mas chiqito y a yuda pa bira mas importante e tempo ey.
Asina durante mas cu 4 siglo, cu un gran variacion di ganado (cattle/vee) principalmente cabai a yuda mantene e isla mas asesibel y a facilita e transportacion di e.o. comercio cu otro destinacionan. Den e relatonan historico
Den bukinan di historia ta wordo scibi cu tawata yega un multitud di miles di cabainan cu tawata cana riba e waf y riba e isla. E testiminionan y simpel hecho importante di e periodio ey te cu e tempo aki cu ta awe casi 200 aña despues cu e nomber official a wordo cambia pa Playa Cabayos ofwel Paardenbaai na Oranjestad (1824) e pueblo (comunidad) di waf ainda ta wordo considera na e hendenan di Playa of Playero, na nos idiona Papiamento.
E importancia symbolico di e laman Caribense y e waf di cabai tambe ta evidente na e color blauw di e cabinan traha pa e artista Osaira Muyale cu a dunele asina e importancia pa recorda e recorida de viahenan cu tawata bini y bai desde Aruba su waf. Un color blauw profundo cu ainda ta cubri nan cuero cu ta parse manera cu ta e momento aki nan ta sali y cana bai den e centro di Oranjestad y asina confronta nos cu indentidad y nos pasado. – Renwick Heronimo


text:
KRALENDIJK - Notisia di polis di djabièrnè 4 di yüni te ku djárason 9 di yüni 2021
Outo ta dal den buriku
Riba djamars 8 di yüni, alrededor di 10.20 or di anochi, un aksidente a tuma lugá riba Bulevar E.E.G. den besindario di aeropuerto. Probablemente e shofùr a dal den un buriku. Ambulans a transportá e shofùr pa hospital pa tratamentu médiko.
Kiebro na Kaya Oro
Entre 7 or di mainta i 12.30 or di mèrdia, riba djamars 8 di yüni, deskonosínan a bai ku entre otro, un urna di forma di kurason, un seif ku kontenido, kuater pasport, dos tarheta di banko, un credit card, un buki di lòg i yabi reserva di un outo. Ta investigando e kaso.
A haña studiante ku supstansia paresido na mariwana
Riba djaluna 7 di yüni, sentral di polis a haña notifikashon ku a haña un studiante ku un supstansia paresido na mariwana na e skol sekundario situá na Kaya Frater Odulfinus. A bai ku e mucha hòmber di 16 aña warda di polis kaminda a papia di manera estrikto kuné despues di kua e por a bai kas. A destruí e supstansia.
Ladronisia for di akomodashon turístiko
For di kamber di hotèl di un akomodashon turístiko situá na Kaya Saturnus, deskonosínan a bai ku sèn kèsh riba djadumingu 6 di yüni. E kaso ta bou di investigashon.
Ainda basta prosèsferbal pa manehá sin faha di seguridat bisti Durante un kòntròl di tráfiko na Kaya Korona riba djaweps 3 di yüni, a kontrolá 18 vehíkulo durante kua tres shofùr a risibí un prosèsferbal. Dos shofùr a haña prosèsferbal komo ku nan no por a mustra dokumentunan di seguro bálido i un shofùr a haña prosèsferbal komo ku e no por a mustra un reibeweis bálido.
Faha di seguridat
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
Detenshon pa violashon di Lei di Opio BES
Den e mardugá di djasabra 5 di yüni pa djadumingu 6 di yüni, a detené un hòmber di inisial E.M.T. di 31 aña di edat na un bich situá na Bulevar E.E.G. en konekshon ku violashon di Lei di Opio BES. Durante di kòntròl di e outo a bin topa ku algun saku ku komo kontenido supstansia paresido na mariwana, puiru paresido na kokaina i supstansia paresido na hash. A konfiská esakinan. Algu despues a konfiská un telefòn i sèn kèsh tambe.
Aksidente riba Kaya Industria
Riba djasabra 5 di yüni un aksidente ku un outo a tuma lugá riba e krusada T entre Kaya Industria i Kaya Monseigneur Nieuwindt. Ambulans a bai ku e shofùr hospital pa tratamentu médiko.
Bo a mira algu sospechoso? Yama 717 8000 òf e liña di tep anónimo 717 7251.


text:
Oranjestad-Pa e ultimo 9 añanan tin un programa pa hobennan entre 14 pa 21 aña bou auspicio di Departamento di Cultura, yama Gang di Arte. Un programa cu a bin ta desaroya y a bira un di e competencianan mas anticipa pa hobennan especialmente den temporada di vacacion. E programa ta encera un candtidad di tayer riba e diferente disciplinanan di arte y ta culmina cu un competencia. E participantenan ta hobennan cu tin talento, ta creativo y activo riba tereno di arte visual, video, potret, arte di palabra, literatura, baile, deporte creativo, DJ, musica, moda, multi media y teatro. E aña aki e programa ta inicia cu un grupo di 152 hoben cual mayoria ta multi talentoso. Varios di e hobenan a scohe pa participa pa desaroya nan talento y otronan a dicidi di bolbe participa mirando e experiencia unico cu nan a pasa aden e tayer anterior.
Pa 2015 a dicidi di uni forza cu un programa popular di Popcorndancers yama “Dream, Dare, Do” unda pa e prome siman di Gang di Arte, e propio talentonan di Popcorndancers lo pasa nan conocimento na tur e participantenan di Gang di Arte. Combersando cu e lider di Popcorndancers, Sr. Freddy Tromp, cual ta sumamente entusiasma pa e programa, ta mira un bon oportunidad pa tur cu ta participa. Sr. Tromp ta bisa: “E hobennan di Dream, Dare, Do cu e programa aki ta siña den practica maneho di liderasco y esnan cu ta participa den Gang di Arte ta ricibi technicanan pa desaroya nan talento mihor.”
E motornan grandi tras di Gang di Arte tanto Sr. Freddy Montoya y Sra. Julie Emerencia ta cla pa ranca sali cu e programa di 2 siman. Den transcurso di e añanan di Gang di Arte a mira masha hopi hoben desaroya den artistanan reconoci riba nos isla riba diferente disciplina di arte. Sr. Montoya ta comenta “Tin varios hoben cu a gana premionan den otro competencia y ta bolbe Gang di Arte pa sigui traha riba nan talento of pa explora otro talentonan. No tin nada mas satisfactorio di juda nos futuro artistanan.”
Gang di Arte sigur tin un atencion special pa e Ministerio di Cultura. Recientemente a sinta hunto cu e organisadornan pa ta na altura di e ultimo desaroyo di e programa. Minister Oduber ta bisa: “Nos kier mira e competencia aki bira un competencia nacional, unda henter nos comunidad tin e oportunidad pa difruta di e talentonan grandi cu nos hobennan tin.”
Otro aña Gang di Arte ta cumpli su di 10 aniversario. Ta invita henter nos comunidad pa sigui e programa di serca atraves di nos medionan di comunicacion. Gang di Arte ta incia e siman aki y ta culmina cu un competencia grandi dentro di dos siman.